02020R0687 — FI — 14.07.2021 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B KOMISSION DELEGOITU ASETUS (EU) 2020/687, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen tautien ehkäisemistä ja torjuntaa koskevien sääntöjen osalta (ETA:n kannalta merkityksellinen teksti) (EUVL L 174 3.6.2020, s. 64)

Muutettu:









▼B

KOMISSION DELEGOITU ASETUS (EU) 2020/687,

annettu 17 päivänä joulukuuta 2019,

Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen tautien ehkäisemistä ja torjuntaa koskevien sääntöjen osalta

(ETA:n kannalta merkityksellinen teksti)







I OSA

YLEISET SÄÄNNÖKSET

1 artikla

Kohde ja soveltamisala

Tällä asetuksella täydennetään asetuksessa (EU) 2016/429 vahvistettuja tautitietoisuutta, tauteihin varautumista ja tautien torjuntaa koskevia sääntöjä, joita sovelletaan asetuksen (EU) 2016/429 9 artiklan 1 kohdan a, b ja c alakohdassa tarkoitettuihin luetteloituihin tauteihin.

Kyseiset säännöt kattavat seuraavat:

a) II osa kattaa pidettävät ja luonnonvaraiset maaeläimet seuraavasti: i) I luvussa vahvistetaan taudintorjuntatoimenpiteitä koskevia täydentäviä sääntöjä, kun epäillään luokan A tautia pidettävissä eläimissä ja kun tällainen tauti vahvistetaan virallisesti, asetuksen (EU) 2016/429 53, 54, 55, 58 ja 63 artiklan mukaisesti; ii) II luvussa vahvistetaan rajoitusvyöhykkeiden perustamista koskevia täydentäviä sääntöjä, kun pidettävissä eläimissä vahvistetaan virallisesti luokan A tauti, asetuksen (EU) 2016/429 64 ja 67 artiklan mukaisesti; iii) III luvussa vahvistetaan uusien pidettävien eläinten hankintaa rajoitusvyöhykkeelle koskevia täydentäviä sääntöjä, kun luokan A tauti vahvistetaan virallisesti, asetuksen (EU) 2016/429 63 ja 68 artiklan mukaisesti; iv) IV luvussa vahvistetaan taudintorjuntatoimenpiteitä koskevia täydentäviä sääntöjä, kun epäillään luokan A tautia luonnonvaraisissa eläimissä ja kun tällainen tauti vahvistetaan virallisesti, asetuksen (EU) 2016/429 70 artiklan mukaisesti; v) V luvussa vahvistetaan taudintorjuntatoimenpiteitä koskevia täydentäviä sääntöjä, kun epäillään luokan B ja C tauteja maaeläimissä ja kun tällainen tauti vahvistetaan virallisesti, asetuksen (EU) 2016/429 74 ja 77 artiklan mukaisesti.

b) III osa kattaa pidettävät ja luonnonvaraiset vesieläimet seuraavasti: i) I luvussa vahvistetaan taudintorjuntatoimenpiteitä koskevia täydentäviä sääntöjä, kun epäillään luokan A tautia vesieläimissä ja kun tällainen tauti vahvistetaan virallisesti, asetuksen (EU) 2016/429 53, 54, 55, 58 ja 63 artiklan mukaisesti; ii) II luvussa vahvistetaan rajoitusvyöhykkeiden perustamista koskevia täydentäviä sääntöjä, kun luokan A tauti vahvistetaan virallisesti vesiviljelyeläimissä, asetuksen (EU) 2016/429 64 ja 67 artiklan mukaisesti; iii) III luvussa vahvistetaan taudintorjuntatoimenpiteitä koskevia täydentäviä sääntöjä, kun epäillään luokan A tautia luonnonvaraisissa vesieläimissä ja kun tällainen tauti vahvistetaan virallisesti, asetuksen (EU) 2016/429 70 artiklan mukaisesti; iv) IV luvussa vahvistetaan taudintorjuntatoimenpiteitä koskevia täydentäviä sääntöjä, kun epäillään luokan B ja C tauteja vesieläimissä ja kun tällainen tauti vahvistetaan virallisesti, asetuksen (EU) 2016/429 74 ja 77 artiklan mukaisesti.

c) IV osa kattaa loppusäännökset.

2 artikla

Määritelmät

Tässä asetuksessa sovelletaan asetuksessa (EU) 2018/1882 ja Euroopan parlamentin ja neuvoston asetuksen (EY) N:o 853/2004 ( 1 ) liitteessä I vahvistettuja määritelmiä paitsi, jos kyseiset määritelmät kattavat termejä, jotka määritellään tämän artiklan toisessa kohdassa.

Lisäksi tässä asetuksessa tarkoitetaan:

1) ’kuljetusvälineellä’ maantieajoneuvoa tai raideliikennevälinettä, vesi- ja ilma-alusta;

2) ’untuvikoilla’ alle 72 tunnin ikäistä siipikarjaa;

3) ’siemennesteellä’ eläimen tai eläinten käsittelemätöntä, käsiteltyä tai laimennettua siemennestettä;

4) ’munasoluilla’ oogeneesin sellaisia kehitysvaiheita, joissa soluissa on haploidi (yksinkertainen) peruskromosomisto, mukaan lukien sekundaariset oosyytit ja munasolut;

5) ’alkiolla’ kehityksensä alkuvaiheessa olevan eläimen alkiota, joka on siirrettävissä vastaanottajaeläimeen;

6) ’tuoreella lihalla’ lihaa, jauhelihaa ja raakalihavalmisteita, mukaan lukien tyhjiökääritty tai suojakaasupakkaukseen kääritty liha, jolle ei ole tehty muita käsittelyjä kuin jäähdytys, jäädytys tai pakastaminen;

7) ’sorkka- ja kavioeläimen ruholla’ teurastetun tai lopetetun sorkka- ja kavioeläimen koko ruhoa seuraavien jälkeen: — verenlasku, kun kyseessä ovat teurastetut eläimet; — sisälmysten poistaminen; — jalkojen poistaminen etupolven ja kinnernivelen kohdalta; — hännän, utareiden, pään ja nahan poistaminen, paitsi kun on kyse sikaeläimistä;

8) ’muilla eläimen osilla’ muuta kuin 7 alakohdassa määriteltyä ruhoon kuuluvaa tuoretta lihaa, vaikka se jäisi luonnollisesti ruhon yhteyteen;

9) ’lihavalmisteilla’ jalostettuja tuotteita, mukaan lukien käsitellyt mahat, rakot, suolet, renderöidyt rasvat, lihauutteet ja verituotteet, jotka syntyvät lihan jalostuksen tai näiden jalostettujen tuotteiden jatkokäsittelyn tuloksena siten, että leikkuupinnan perusteella voidaan todeta, että tuoreen lihan ominaisuudet ovat kadonneet;

10) ’kuivatuilla tai suolatuilla rakoilla ja suolilla’ rakkoja ja suolia, jotka on puhdistamisen jälkeen käsitelty siten, että niistä on kaavittu kudokset ja poistettu rasva ja ne on pesty, ja jotka on kuivattu suolauksen jälkeen;

11) ’ternimaidolla’ nestettä, joka on tuotettu pidettävien eläinten maitorauhasia lypsämällä enintään viisi päivää poikimisen jälkeen, jossa on paljon vasta-aineita ja mineraaleja ja joka edeltää raakamaidon tuotantoa;

12) ’ternimaitotuotteilla’ ternimaidon jalostuksen tai jalostettujen tuotteiden jatkokäsittelyn tuloksena syntyneitä jalostettuja tuotteita;

13) ’turvallisella hyödykkeellä’ hyödykettä, joka voidaan siirtää ilman, että olisi toteutettava tietyn luetteloidun taudin torjuntaan tarkoitettuja riskinvähentämistoimenpiteitä, riippumatta alkuperäjäsenvaltion tai -vyöhykkeen asemasta kyseisen taudin osalta;

14) ’tuotantoketjulla’ integroitua tuotantoketjua, jossa terveystilanne on luetteloitujen tautien osalta yhtenäinen ja joka koostuu sellaisten erikoistuneiden pitopaikkojen yhteistyöverkostosta, jotka toimivaltainen viranomainen on hyväksynyt 45 artiklan soveltamiseksi ja joiden välillä eläimiä siirretään tuotantosyklin päättämiseksi;

15) ’tartuntavyöhykkeellä’ vyöhykettä, jolla voidaan soveltaa pidettävien ja luonnonvaraisten eläinten tai tuotteiden siirtorajoituksia ja muita taudintorjunta- ja bioturvaamistoimenpiteitä luokan A taudin leviämisen estämiseksi, kun tauti on vahvistettu virallisesti luonnonvaraisissa eläimissä.

3 artikla

Kliiniset tutkimukset, näytteenottomenettelyt ja diagnoosimenetelmät

1. Jos eläinten kliinisiä tutkimuksia edellytetään tämän asetuksen nojalla luokan A taudin esiintymisen vahvistamiseksi tai poissulkemiseksi, toimivaltaisen viranomaisen on varmistettava, että a) kliinistä tutkimusta varten tapahtuva näytteenotto eläimistä suoritetaan seuraavien mukaisesti: i) liitteessä I oleva A.1 kohta maaeläinten tapauksessa; sekä ii) liitteessä XII oleva 1 kohta vesieläinten tapauksessa; b) kliiniseen tutkimukseen kuuluvat i) pitopaikan eläinten terveystilannetta koskeva alustava yleisarvio, joka käsittää kaikki pitopaikassa pidettävät luetteloituihin lajeihin kuuluvat eläimet; sekä ii) jokaisen a alakohdassa tarkoitettuun näytteeseen sisällytetyn eläimen yksilöllinen tutkiminen.

2. Jos laboratoriotutkimuksia edellytetään tämän asetuksen nojalla luokan A taudin esiintymisen vahvistamiseksi tai poissulkemiseksi, toimivaltaisen viranomaisen on varmistettava, että a) laboratoriotutkimusta varten tapahtuva näytteenotto eläimistä suoritetaan seuraavien mukaisesti: i) liitteessä I oleva A.2 kohta maaeläinten tapauksessa; sekä ii) liitteessä XII olevan 1 kohdan b, c, d ja e alakohta vesieläinten tapauksessa; b) laboratoriotutkimusten diagnoosimenetelmät täyttävät vaatimukset, jotka on esitetty i) liitteessä I olevassa B kohdassa maaeläinten tapauksessa; sekä ii) liitteessä XII oleva 2 kohta vesieläinten tapauksessa; c) näytteet lähetetään i) viipymättä Euroopan parlamentin ja neuvoston asetuksen (EU) 2017/625 ( 2 ) 37 artiklan mukaisesti nimettyyn viralliseen laboratorioon; ii) liitteessä I olevan C kohdan mukaisesti maaeläinten ollessa kyseessä ja liitteessä XII olevan 1 kohdan f alakohdan mukaisesti vesieläinten ollessa kyseessä; sekä iii) noudattaen toimivaltaisen viranomaisen ja laboratorion muita mahdollisia ohjeita bioturvaamis- ja bioturvallisuusolosuhteista, jotta estetään luokan A taudin aiheuttajien leviäminen; d) kun on kyse pidettävistä eläimistä: i) laaditaan luettelo kaikista pitopaikassa pidettävistä eläimistä ja niiden lajeista ja luokista; siipikarjan ja vesiviljelyeläinten tapauksessa eläinten lukumäärä voidaan arvioida; sekä ii) kirjataan jokaisen luetteloituihin lajeihin kuuluvan eläimen, josta on otettu näyte, tunnistusmerkki tai siipikarjan ja vesiviljelyeläinten tapauksessa eränumero.

4 artikla

Valmiussuunnitelmat

Toimivaltaisen viranomaisen on pantava täytäntöön tässä asetuksessa vahvistetut toimenpiteet asetuksen (EU) 2016/429 43 artiklassa tarkoitetun valmiussuunnitelman mukaisesti.







II OSA

MAAELÄIMET







I LUKU

Luokan A tauteja koskevat taudintorjuntatoimenpiteet pidettävien maaeläinten osalta







1 jakso

Alustavat taudintorjuntatoimenpiteet epäiltäessä luokan A tautia pidettävissä eläimissä

5 artikla

Toimijoiden velvoitteet epäiltäessä luokan A tautia jonkin pitopaikan pidettävissä eläimissä

Epäiltäessä luokan A tautia pidettävissä eläimissä toimijoiden on toteutettava seuraavat taudintorjuntatoimenpiteet, jotta estetään luokan A taudin leviäminen niiden vastuulla olevista tartunnan saaneista eläimistä ja pitopaikoista muihin eläimiin, jotka eivät ole saaneet tartuntaa, tai ihmisiin siihen saakka, kun toimivaltainen viranomainen sulkee luokan A taudin esiintymisen pois:

a) eristetään kaikki eläimet, joilla epäillään olevan luokan A taudin tartunta;

b) pidetään lanta, mukaan lukien kuivikkeet ja käytetyt pehkut, sekä kaikki sellaiset tuotteet, materiaalit tai aineet, jotka ovat todennäköisesti luokan A tautien saastuttamia ja jotka todennäköisesti levittävät näitä tauteja, eristettyinä ja hyönteisiltä ja jyrsijöiltä, muihin kuin luetteloituihin lajeihin kuuluvilta pidettäviltä eläimiltä ja luonnonvaraisilta eläimiltä suojattuina siinä määrin kuin se on teknisesti ja käytännössä mahdollista;

c) toteutetaan asianmukaiset ylimääräiset bioturvaamistoimenpiteet, jotta vältetään luokan A taudin leviämisriski;

d) lopetetaan kaikki luetteloituihin lajeihin kuuluvien pidettävien eläinten siirrot pitopaikasta tai pitopaikkaan;

e) estetään muihin kuin luetteloituihin lajeihin kuuluvien eläinten sekä tuotteiden, materiaalien, aineiden, henkilöiden ja kuljetusvälineiden muut kuin välttämättömät siirrot pitopaikasta tai pitopaikkaan;

f) varmistetaan, että pitopaikan tuotanto-, terveys- ja jäljitettävyystiedot ovat ajan tasalla;

g) toimitetaan toimivaltaiselle viranomaiselle tämän pyynnöstä kaikki asiaankuuluvat tiedot luokan A taudista; sekä

h) noudatetaan kaikkia toimivaltaisen viranomaisen luokan A taudin torjunnasta antamia ohjeita asetuksen (EU) 2016/429 ja tämän asetuksen mukaisesti.

6 artikla

Toimivaltaisen viranomaisen suorittama tutkimus epäiltäessä luokan A tautia jonkin pitopaikan pidettävissä eläimissä

1. Epäiltäessä luokan A tautia pidettävissä eläimissä jossakin pitopaikassa delegoidun asetuksen (EU) 2020/689 9 artiklan 1, 3 ja 4 kohdan mukaisesti toimivaltaisen viranomaisen on suoritettava välittömästi tutkimus epäillyn luetteloidun taudin esiintymisen vahvistamiseksi tai poissulkemiseksi.

2. Edellä 1 kohdassa tarkoitetun tutkimuksen aikana toimivaltaisen viranomaisen on varmistettava, että virkaeläinlääkärit suorittavat ainakin a) pitopaikassa olevien luetteloituihin lajeihin kuuluvien pidettävien eläinten kliiniset tutkimukset; sekä b) näytteiden keruun laboratoriotutkimuksia varten.

7 artikla

Alustavat rajoitus- ja bioturvaamistoimenpiteet epäiltäessä luokan A tautia jonkin pitopaikan pidettävissä eläimissä

1. Epäiltäessä luokan A tautia pitopaikassa toimivaltaisen viranomaisen on asetettava pitopaikka viralliseen seurantaan ja määrättävä välittömästi seuraavat alustavat rajoitus- ja bioturvaamistoimenpiteet, jotta estetään luokan A taudin leviäminen tartunnan saaneista eläimistä ja pitopaikasta muihin eläimiin, jotka eivät ole saaneet tartuntaa, tai ihmisiin: a) kielletään luetteloituihin lajeihin kuuluvien pidettävien eläinten siirrot pitopaikkaan ja pitopaikasta; b) kielletään muihin kuin luetteloituihin lajeihin kuuluvien pidettävien eläinten siirrot pitopaikkaan ja pitopaikasta; c) kielletään kaikkien sellaisten tuotteiden, materiaalien tai aineiden, jotka ovat todennäköisesti luokan A tautien saastuttamia tai jotka todennäköisesti levittävät näitä tauteja, siirrot pitopaikasta; d) eristetään luetteloituihin lajeihin kuuluvat pidettävät eläimet ja suojataan ne luonnonvaraisilta eläimiltä, muilta kuin luetteloituihin lajeihin kuuluvilta eläimiltä ja tarvittaessa hyönteisiltä ja jyrsijöiltä; e) kielletään luetteloituihin lajeihin kuuluvien eläinten lopettaminen, ellei toimivaltainen viranomainen ole antanut siihen lupaa; sekä f) kielletään tuotteiden, materiaalien, aineiden, henkilöiden ja kuljetusvälineiden muut kuin välttämättömät siirrot pitopaikkoihin.

2. Poiketen siitä, mitä 1 kohdan a, b ja c alakohdassa säädetään, toimivaltainen viranomainen voi riskinarvioinnin tekemisen jälkeen sallia eläinten ja tuotteiden siirrot pitopaikasta, jossa epäillään esiintyvän luokan A tautia, edellyttäen että a) eläinten ja tuotteiden siirrot täyttävät kaikki edellytykset ja bioturvaamistoimenpiteet, jotka ovat tarpeen taudin leviämisen välttämiseksi; b) määränpäänä olevassa pitopaikassa ei ole muita luetteloituihin lajeihin kuuluvia pidettäviä eläimiä; sekä c) määränpäänä oleva laitos ei ole teurastamo.

3. Jos 2 kohdassa säädettyjä poikkeuksia myönnetään, toimivaltainen viranomainen voi määrätä 1 kohdassa säädettyjä taudintorjuntatoimenpiteitä määränpäänä olevassa pitopaikassa.

4. Toimivaltainen viranomainen voi määrätä luetteloituihin lajeihin kuuluvien eläinten ennaltaehkäisevän lopettamisen 12 artiklan 1 ja 2 kohdan mukaisesti pitopaikassa, jossa epäillään esiintyvän luokan A tautia, epidemiologisen tilanteen niin vaatiessa.

5. Kaikki sellaisista kuolleista eläimistä peräisin olevat eläimistä saatavat sivutuotteet, jotka ovat kuolleet tai jotka on lopetettu pitopaikassa, jossa epäillään esiintyvän luokan A tautia, on käsiteltävä tai hävitettävä asetuksen (EY) N:o 1069/2009 mukaisesti sen varmistamiseksi, että epäilty taudinaiheuttaja inaktivoidaan ja taudin leviäminen eläimiin, jotka eivät ole saaneet tartuntaa, tai ihmisiin estetään.

8 artikla

Luettelo ja tietojen analyysi epäiltäessä luokan A tautia jonkin pitopaikan pidettävissä eläimissä

1. Epäiltäessä luokan A tautia toimivaltaisen viranomaisen tehtävänä on määrätä ja todentaa, että sellaisten pitopaikkojen toimijat, joissa epäillään esiintyvän luokan A tautia, laativat viipymättä seuraavista seikoista ajan tasaisen luettelon ja pitävät sitä yllä: a) pitopaikassa pidettävien eläinten lajit, luokat ja lukumäärä; siipikarjan tapauksessa eläinten lukumäärä voidaan arvioida; b) kaikkien sellaisten lajien eläinten yksilöllinen tunnistenumero, joiden yksilöllinen tunnistaminen on pakollista komission delegoidun asetuksen (EU) 2019/2035 ( 3 ) mukaisesti; c) sellaisten pitopaikassa olevien luetteloituihin lajeihin kuuluvien pidettävien eläinten lajit, luokat ja lukumäärä, jotka ovat syntyneet tai kuolleet tai joissa on ollut luokan A taudin kliinisiä merkkejä tai joilla on todennäköisesti luokan A taudin tartunta tai jotka ovat sen saastuttamia; d) sellaiset pitopaikassa olevat tuotteet, materiaalit tai aineet, jotka ovat todennäköisesti kyseisen luokan A taudin saastuttamia tai jotka todennäköisesti levittävät tätä tautia; sekä e) tarvittaessa kaikki pitopaikassa olevat paikat, jotka todennäköisesti mahdollistavat kyseisen luokan A taudin tartunnanlevittäjien selviytymisen.

2. Jos pitopaikka muodostuu useista epidemiologisista yksiköistä, 1 kohdassa tarkoitetut tiedot on eriteltävä jokaisesta epidemiologisesta yksiköstä.

3. Asetuksen (EU) 2016/429 57 artiklassa tarkoitetun epidemiologisen selvityksen yhteydessä toimivaltaisen viranomaisen on analysoitava ainakin seuraavat sellaisen pitopaikan tiedot, jossa epäillään esiintyvän luokan A tautia: a) 1 kohdassa tarkoitettu luettelo; b) luetteloituihin lajeihin kuuluvien pidettävien eläinten alkuperää ja pitopaikkaan saapumispäivää ja sieltä lähtöpäivää koskevat tiedot; c) muiden asian kannalta merkityksellisten kuljetusten alkuperää ja pitopaikkaan saapumispäivää ja sieltä lähtöpäivää koskevat tiedot; d) tuotantotiedot; sekä e) pitopaikkaan tehtyjä käyntejä koskevat tiedot, jos saatavilla.

4. Edellä 3 kohdassa tarkoitetun tietojen analyysin on katettava ainakin kyseisen taudin osalta liitteessä II vahvistettu seurantajakso laskettuna taaksepäin päivästä, jona epäilyksestä ilmoitettiin.

9 artikla

Väliaikaiset rajoitusvyöhykkeet epäiltäessä luokan A tautia jonkin pitopaikan pidettävissä maaeläimissä

1. Epäiltäessä luokan A tautia jonkin pitopaikan pidettävissä eläimissä toimivaltainen viranomainen voi perustaa väliaikaisen rajoitusvyöhykkeen ottaen huomioon seuraavat seikat: a) pitopaikan sijainti alueella, jolla on paljon sellaisiin luetteloituihin lajeihin kuuluvia pidettäviä eläimiä, joissa luokan A tautia epäillään; b) sellaisten eläinten siirrot tai sellaisten henkilöiden liikkuminen, jotka ovat kosketuksissa luetteloituihin lajeihin kuuluviin pidettäviin eläimiin, joissa luokan A tautia epäillään; c) 11 artiklan nojalla tehtävän luokan A taudin vahvistamisen viivästyminen; d) riittämättömät tiedot epäillyn luokan A taudin mahdollisesta alkuperästä ja kulkeutumisreiteistä; sekä e) tautiprofiili, erityisesti taudin tartuntareitit ja -nopeus sekä taudin pysyvyys eläinpopulaatiossa.

2. Toimivaltaisen viranomaisen on väliaikaisilla rajoitusvyöhykkeillä sijaitsevissa pitopaikoissa sovellettava ainakin 7 artiklassa säädettyjä toimenpiteitä.

3. Toimivaltainen viranomainen voi pitää väliaikaisen rajoitusvyöhykkeen voimassa siihen saakka, kun luokan A taudin esiintyminen on suljettu pois pitopaikassa, jossa sitä epäiltiin, tai kyseisen taudin esiintyminen on vahvistettu ja on perustettu rajoitusvyöhyke 21 artiklan mukaisesti.

4. Toimivaltainen viranomainen voi määrätä luetteloituihin lajeihin kuuluvien eläinten ennaltaehkäisevän lopettamisen 12 artiklan 1 ja 2 kohdan mukaisesti tai teurastamisen väliaikaisilla rajoitusvyöhykkeillä epidemiologisen tilanteen niin vaatiessa.

10 artikla

Toimenpiteet, joita on sovellettava epäiltäessä luokan A tautia elintarvike- ja rehualan yrityksissä, rajatarkastusasemilla, sivutuotealan laitoksissa tai muissa merkityksellisissä paikoissa, kuljetusvälineet mukaan lukien

1. Epäiltäessä luokan A tautia delegoidun asetuksen (EU) 2020/689 9 artiklan 1, 3 ja 4 kohdan mukaisesti elintarvike- ja rehualan yrityksissä, rajatarkastusasemilla, sivutuotealan laitoksissa tai muissa merkityksellisissä paikoissa, kuljetusvälineet mukaan lukien, toimivaltaisen viranomaisen on a) sovellettava 5–9 artiklassa vahvistettuja säännöksiä; sekä b) toteutettava tarvittaessa kyseiseen tilanteeseen mukautettuja lisätoimenpiteitä, jotta estetään luokan A taudin leviäminen eläimiin, jotka eivät ole saaneet tartuntaa, tai ihmisiin.

2. Toimivaltaisen viranomaisen on lisäksi sovellettava 5–9 artiklassa vahvistettuja säännöksiä niiden eläinten tai tuotteiden alkuperäisissä pitopaikoissa, joita on 1 kohdassa tarkoitetuissa pitopaikoissa ja muissa paikoissa, joissa epäillään tartuntaa.







2 jakso

Taudintorjuntatoimenpiteet, kun pidettävissä eläimissä vahvistetaan virallisesti luokan A tauti

11 artikla

Luokan A taudin virallinen vahvistaminen pidettävissä maaeläimissä

Toimivaltaisen viranomaisen on vahvistettava virallisesti luokan A taudin puhkeaminen pidettävissä maaeläimissä, kun tapaus vahvistetaan delegoidun asetuksen (EU) 2020/689 9 artiklan 2, 3 ja 4 kohdan mukaisesti.

12 artikla

Taudintorjuntatoimenpiteet, kun jonkin pitopaikan pidettävissä eläimissä vahvistetaan virallisesti luokan A tauti

1. Kun pitopaikassa vahvistetaan virallisesti luokan A taudin puhkeaminen 11 artiklan mukaisesti, toimivaltaisen viranomaisen on määrättävä, että 7 artiklassa säädettyjen toimenpiteiden lisäksi virkaeläinlääkärien valvonnassa on välittömästi sovellettava seuraavia taudintorjuntatoimenpiteitä: a) kaikki tartunnan saaneessa pitopaikassa pidettävät luetteloituihin lajeihin kuuluvat eläimet on lopetettava mahdollisimman pian paikan päällä pitopaikassa siten, että vältetään kyseisen luokan A taudin aiheuttajan leviämisriski lopettamisen aikana ja sen jälkeen; b) on toteutettava kaikki asianmukaiset ja tarpeelliset bioturvaamistoimenpiteet, jotta vältetään luokan A taudin mahdollinen leviäminen pidettäviin tai luonnonvaraisiin eläimiin, jotka eivät ole saaneet tartuntaa, tai ihmisiin; c) kuolleet tai tämän kohdan a alakohdan mukaisesti lopetetut luetteloituihin lajeihin kuuluvien pidettävien eläinten ruhot tai ruhonosat on hävitettävä asetuksen (EY) N:o 1069/2009 mukaisesti; d) kaikki pitopaikassa olevat mahdollisesti saastuneet tuotteet, materiaalit tai aineet on eristettävä siihen saakka, kun i) ne hävitetään tai käsitellään asetuksen (EY) N:o 1069/2009 mukaisesti, kun on kyse eläimistä saatavista sivutuotteista (mukaan lukien ne, jotka ovat peräisin lopettamisesta, sekä eläinperäiset tuotteet ja sukusolut ja alkiot); ii) puhdistus- ja desinfiointitoimenpiteet saatetaan päätökseen 15 artiklan mukaisesti, kun kyseessä ovat muut puhdistamiseen ja desinfiointiin soveltuvat materiaalit ja aineet; iii) hävittäminen saatetaan päätökseen virkaeläinlääkärien valvonnassa, kun kyseessä ovat rehu ja muut puhdistamiseen ja desinfiointiin soveltumattomat materiaalit.

2. Toimivaltaisen viranomaisen on määrättävä ja valvottava, että a) 1 kohdan c alakohdassa ja 1 kohdan d alakohdan i alakohdassa tarkoitettujen eläimistä saatavien sivutuotteiden kuljetus tartunnan saaneesta pitopaikasta tapahtuu asetuksen (EY) N:o 1069/2009 säännösten mukaisesti; b) 1 kohdan d alakohdan iii alakohdassa tarkoitettujen materiaalien tai aineiden kuljetus tartunnan saaneesta pitopaikasta tapahtuu viranomaisen bioturvaamis- ja bioturvallisuusolosuhteita koskevien ohjeiden mukaisesti luokan A taudin aiheuttajan leviämisen estämiseksi.

3. Toimivaltaisen viranomaisen on kerättävä laboratoriotutkimusta varten näytteitä luetteloituihin lajeihin kuuluvista pidettävistä eläimistä, ennen kuin ne on lopetettu tai lopettamisen jälkeen tai kun ne ovat kuolleita, asetuksen (EU) 2016/429 57 artiklassa tarkoitettua epidemiologista selvitystä varten.

4. Poiketen siitä, mitä 1 kohdan a alakohdassa säädetään, toimivaltainen viranomainen voi riskinarvioinnin tekemisen jälkeen ja ottaen huomioon mahdollisuuden soveltaa muita riskinvähentämistoimenpiteitä päättää a) määrätä luetteloituihin lajeihin kuuluvien pidettävien eläinten lopettamisen lähimmässä soveltuvassa paikassa siten, että vältetään luokan A taudin leviämisriski lopettamisen tai kuljetuksen aikana; tai b) lykätä luetteloituihin lajeihin kuuluvien pidettävien eläinten lopettamista edellyttäen, että kyseiset eläimet kuuluvat asetuksen (EU) 2016/429 69 artiklassa säädettyjen hätärokotusten piiriin.

13 artikla

Erityiset poikkeukset 12 artiklan 1 kohdan a alakohdasta

1. Kun luokan A tauti puhkeaa luetteloituihin lajeihin kuuluvia eläimiä pitävän pitopaikan kahdessa tai useammassa epidemiologisessa yksikössä, toimivaltainen viranomainen voi myöntää 12 artiklan 1 kohdan a alakohdasta poikkeuksen sellaisten epidemiologisten yksiköiden osalta, joissa tautia ei ole vahvistettu, riskinarvioinnin tekemisen jälkeen ja tarvittaessa saatuaan laboratoriotutkimuksista toivotut tulokset ja edellyttäen, että a) asetuksen (EU) 2016/429 57 artiklassa tarkoitetussa epidemiologisessa selvityksessä ei ole ilmennyt mitään epidemiologista yhteyttä niiden epidemiologisten yksikköjen välillä, joissa luokan A tauti on vahvistettu ja joissa kyseistä tautia ei ole vahvistettu, niin että olisi aihetta epäillä luokan A taudin levinneen niiden välillä; sekä b) toimivaltainen viranomainen on vahvistanut, että ainakin kyseisen taudin osalta liitteessä II vahvistetun seurantajakson aikana ennen luokan A taudin vahvistamista epidemiologiset yksiköt, joissa tautia ei ole vahvistettu, on pidetty täysin erillään ja eläimistä on niissä huolehtinut eri henkilöstö.

2. Toimivaltainen viranomainen voi myöntää poikkeuksen 12 artiklan 1 kohdan a alakohdasta seuraaville eläinluokille edellyttäen, että 3 kohdan edellytykset täyttyvät: a) suljetussa pitopaikassa pidettävät eläimet; b) tieteellisiä tarkoituksia varten tai suojeltujen tai uhanalaisten lajien suojelua varten pidettävät eläimet: c) etukäteen harvinaisiksi roduiksi rekisteröidyt eläimet; sekä d) eläimet, joilla on perustellusti suuri geneettinen, kulttuuri- tai opetusarvo.

3. Toimivaltaisen viranomaisen on varmistettava, että seuraavat edellytykset täyttyvät, kun 2 kohdassa säädetty poikkeus myönnetään: a) toimivaltainen viranomainen on tehnyt arvioinnin tällaisen poikkeuksen myöntämisen vaikutuksista ja erityisesti sen vaikutuksista kyseisen jäsenvaltion ja naapurimaiden eläinten terveystilanteeseen, ja arvioinnin tulos osoittaa, ettei eläinten terveystilanne vaarannu; b) asianmukaisia bioturvaamistoimenpiteitä sovelletaan, jotta estetään riski luokan A taudin tarttumisesta pidettäviin tai luonnonvaraisiin eläimiin, jotka eivät ole saaneet tartuntaa, tai ihmisiin ottaen huomioon i) tautiprofiili; sekä ii) tartunnan saaneet eläinlajit; c) eläimiin sovelletaan asianmukaista eristystä ja kliinistä seurantaa, laboratoriotutkimukset mukaan lukien, kunnes toimivaltainen viranomainen voi varmistaa, että eläimet eivät aiheuta luokan A taudin tartuntariskiä.

4. Toimivaltainen viranomainen voi myöntää erityisiä poikkeuksia 12 artiklan 1 kohdan a alakohdasta hevoseläimille, joita pidetään pitopaikoissa, joissa on vahvistettu liitteessä III tarkoitettujen luokan A tautien taudinpurkaus, kyseisessä liitteessä esitetyin edellytyksin.

14 artikla

Taudin torjuntaa koskevat lisätoimenpiteet, kun jonkin pitopaikan pidettävissä maaeläimissä puhkeaa luokan A tauti

1. Toimivaltainen viranomainen voi 12 artiklassa säädettyjen toimenpiteiden lisäksi vahvistaa näytteenottomenettelyjä muihin kuin luetteloituihin lajeihin kuuluville pidettäville eläimille ja luetteloituihin lajeihin kuuluville luonnonvaraisille eläimille asetuksen (EU) 2016/429 57 artiklassa tarkoitetusta epidemiologisesta selvityksestä saatujen tietojen perusteella.

2. Toimivaltainen viranomainen voi kyseisen luokan A taudin edelleen leviämistä koskevan riskinarvioinnin tekemisen jälkeen ja ottaen huomioon mahdollisuuden soveltaa muita riskinvähentämistoimenpiteitä määrätä muihin kuin luetteloituihin lajeihin kuuluvien pidettävien eläinten ja luonnonvaraisten eläinten lopettamisen siten, että vältetään luokan A taudin leviämisriski lopettamisen ja kuljetuksen aikana ja kuolleiden eläinten kokoruhojen tai ruhonosien hävittämiseen saakka.

15 artikla

Alustava puhdistaminen ja desinfiointi ja hyönteisten ja jyrsijöiden torjunta tartunnan saaneessa pitopaikassa

1. Toimivaltaisen viranomaisen on välittömästi 12 artiklassa ja tarvittaessa 14 artiklassa säädettyjen toimenpiteiden päätökseen saattamisen jälkeen määrättävä alustava puhdistaminen ja desinfiointi ja tarvittaessa hyönteisten ja jyrsijöiden torjunta tartunnan saaneessa pitopaikassa ja valvottava tätä toimintaa, jotta vältetään luokan A taudin leviäminen.

2. Edellä 1 kohdassa tarkoitettu alustava puhdistaminen, desinfiointi ja torjunta on a) suoritettava liitteessä IV olevissa A ja B kohdassa vahvistettujen menettelyiden mukaisesti käyttäen asianmukaisia biosidivalmisteita kyseisen luokan A taudin aiheuttajan tuhoamisen varmistamiseksi; sekä b) dokumentoitava riittävällä tavalla.

3. Kun toimivaltainen viranomainen myöntää jonkin 13 artiklan 2 ja 4 kohdassa säädetyistä poikkeuksista, sen on määrättävä 1 kohdassa tarkoitettu alustava puhdistaminen, desinfiointi ja torjunta mukauttaen 2 kohdan a alakohdassa tarkoitetut menettelyt kyseiseen tilanteeseen ilman, että tästä aiheutuu haittaa torjuttaessa luokan A taudin leviämistä tartunnan saaneista eläimistä ja tartunnan saaneista pitopaikoista ja muista paikoista muihin eläimiin, jotka eivät ole saaneet tartuntaa, tai ihmisiin.

4. Toimivaltaisen viranomaisen on 1 ja 2 kohdassa tarkoitettujen toimenpiteiden lisäksi määrättävä ja valvottava, että kuljetusvälineet, joita käytetään eläinten kuljetukseen tartunnan saaneeseen pitopaikkaan ja sieltä pois, puhdistetaan ja desinfioidaan asianmukaisesti ja niihin kohdistetaan tarvittaessa toimenpiteitä, joilla varmistetaan hyönteisten ja jyrsijöiden torjunta.

16 artikla

Alustavaa puhdistamista ja desinfiointia ja tartunnanlevittäjien torjuntaa koskevat poikkeukset ja erityissäännöt

Toimivaltainen viranomainen voi myöntää poikkeuksen 15 artiklassa asetetusta puhdistamista ja desinfiointia ja hyönteisten ja jyrsijöiden torjuntaa koskevasta vaatimuksesta seuraavissa tapauksissa:

a) tartunnan saaneeseen pitopaikkaan epidemiologisesti yhteydessä olevat laidunmaat sellaisten erityismenettelyiden nojalla, joilla varmistetaan kyseisen luokan A taudin aiheuttajan tehokas inaktivointi ottaen huomioon tautiprofiili, pitopaikan tyyppi ja ilmasto-olosuhteet; sekä

b) tartunnan saaneesta pitopaikasta peräisin oleva lanta, mukaan lukien kuivikkeet ja käytetyt pehkut, sellaisten erityismenettelyiden nojalla, joilla varmistetaan kyseisen luokan A taudin aiheuttajan tehokas inaktivointi tieteellisen näytön mukaisesti.

17 artikla

Epidemiologisesti toisiinsa yhteydessä olevien pitopaikkojen ja muiden merkityksellisten paikkojen, kuljetusvälineet mukaan lukien, tunnistaminen

1. Asetuksen (EU) 2016/429 57 artiklassa tarkoitetun epidemiologisen selvityksen puitteissa ja kaikkien epidemiologisesti toisiinsa yhteydessä olevien pitopaikkojen ja muiden merkityksellisten paikkojen, kuljetusvälineet mukaan lukien, tunnistamiseksi toimivaltaisen viranomaisen on jäljitettävä kaikki sellaisessa pitopaikassa, jossa on vahvistettu luokan A taudin puhkeaminen, olevat pidettävät eläimet ja kaikki tuotteet, materiaalit, aineet, kuljetusvälineet tai ihmiset, jotka todennäköisesti levittävät kyseistä luokan A tautia, mukaan lukien ne, jotka a) on lähetetty pitopaikkaan tai sieltä pois; sekä b) ovat joutuneet kosketuksiin pitopaikan kanssa.

2. Edellä 1 kohdassa tarkoitetun jäljittämisen on katettava ainakin se seurantajakso, joka on vahvistettu kyseisen taudin osalta liitteessä II, laskettuna taaksepäin päivästä, jona epäilyksestä ilmoitettiin.

3. Toimivaltainen viranomainen voi riskinarvioinnin tekemisen jälkeen sulkea 1 kohdassa tarkoitetun jäljittämisen ulkopuolelle tuotteet, jotka katsotaan turvallisiksi hyödykkeiksi liitteen VII mukaisesti.

18 artikla

Epidemiologisesti toisiinsa yhteydessä olevissa pitopaikoissa ja muissa merkityksellisissä paikoissa, kuljetusvälineet mukaan lukien, sovellettavat toimenpiteet

1. Kun 17 artiklan 1 kohdassa säädetty jäljittäminen osoittaa, että luetteloituihin lajeihin kuuluvia eläimiä on lähetetty tartunnan saaneesta pitopaikasta tai tällaiseen pitopaikkaan kyseisen artiklan 2 kohdassa tarkoitetun ajanjakson aikana, toimivaltaisen viranomaisen on a) suoritettava tutkimukset ja otettava käyttöön rajoituksia ja bioturvaamistoimenpiteitä 6, 7 ja 8 artiklan mukaisesti siirron määränpäänä olevassa pitopaikassa tai alkuperäisessä pitopaikassa; tai b) laajennettava välittömästi 12 artiklassa säädetyt toimenpiteet koskemaan alkuperäistä pitopaikkaa tai siirron määränpäänä olevaa pitopaikkaa, jos on epidemiologista näyttöä taudin leviämisestä kyseiseen pitopaikkaan, kyseisestä pitopaikasta tai sen kautta.

2. Toimivaltaisen viranomaisen on sovellettava 1 kohdassa tarkoitettuja toimenpiteitä muihin pitopaikkoihin ja merkityksellisiin paikkoihin, kuljetusvälineet mukaan lukien, jotka ovat todennäköisesti saastuneet jouduttuaan kosketuksiin 17 artiklassa tarkoitetun jäljityksen tai muun asetuksen (EU) 2016/429 57 artiklassa tarkoitetusta epidemiologisesta selvityksestä saadun merkityksellisen tiedon pohjalta tunnistettujen tartunnan saaneesta pitopaikasta peräisin olevien eläinten, tuotteiden, materiaalien, aineiden, henkilöiden tai kuljetusvälineiden kanssa.

19 artikla

Jäljityksessä tunnistettuihin tuotteisiin sovellettavat toimenpiteet

1. Toimivaltaisen viranomaisen on määrättävä ja valvottava, että 17 artiklassa tarkoitetun jäljityksen perusteella saastuneiksi todetut siemenneste, munasolut ja alkiot hävitetään asetuksen (EY) N:o 1069/2009 mukaisesti.

2. Toimivaltaisen viranomaisen on määrättävä 17 artiklassa tarkoitetun jäljityksen perusteella tunnistettujen tuotteiden käsittely, jalostus tai hävittäminen ja valvottava tätä vähintään a) ensimmäiseen elintarvikejalostuslaitokseen saakka, kun on kyse eläinperäisistä tuotteista; b) hautomoon tai pitopaikkaan, josta munat lähetettiin haudottavaksi, kun on kyse siitosmunista, jotka eivät ole vielä kuoriutuneet; sekä c) ensimmäiseen jalostuslaitokseen, kun on kyse eläimistä saatavista sivutuotteista, lantaa lukuun ottamatta; tai d) paikkaan, jossa se varastoidaan, kun on kyse lannasta, mukaan lukien kuivikkeet ja käytetyt pehkut.

3. Toimivaltaisen viranomaisen on järjestettävä tartunnan saaneesta pitopaikasta peräisin olevista siitosmunista 17 artiklan 2 kohdassa tarkoitetun jäljitysjakson aikana kuoriutuneen siipikarjan virallinen seuranta; tätä seurantaa on järjestettävä kaikissa siitosmunien määränpäänä olevissa pitopaikoissa, ja sitä on pidettävä yllä 21 päivän ajan kuoriutumisesta.

4. Toimivaltaisen viranomaisen on määrättävä ja valvottava, että eläimistä saatavien sivutuotteiden kuljetukseen pitopaikoista sovelletaan asetuksen (EY) N:o 1069/2009 säännöksiä.

5. Toimivaltaisen viranomaisen on määrättävä ja valvottava, että materiaalit tai aineet, jotka ovat todennäköisesti saastuneet tai jotka todennäköisesti levittävät kyseistä luokan A tautia, ovat viranomaisen bioturvaamis- ja bioturvallisuusolosuhteita koskevien ohjeiden mukaiset luokan A taudin aiheuttajan leviämisen estämiseksi.

20 artikla

Toimenpiteet, joita on sovellettava, kun luokan A taudin puhkeaminen vahvistetaan virallisesti elintarvike- ja rehualan yrityksissä, rajatarkastusasemilla, sivutuotealan laitoksissa ja muissa merkityksellisissä paikoissa, kuljetusvälineet mukaan lukien

1. Kun elintarvike- ja rehualan yrityksissä, rajatarkastusasemilla, sivutuotealan laitoksissa tai muissa merkityksellisissä paikoissa, kuljetusvälineet mukaan lukien, vahvistetaan virallisesti taudinpurkaus 11 artiklan mukaisesti, toimivaltaisen viranomaisen on sovellettava seuraavia: a) 12–19 artiklassa vahvistetut asiaankuuluvat säännökset; sekä b) tarvittaessa kyseiseen tilanteeseen mukautetut lisätoimenpiteet, jotta estetään luokan A taudin leviäminen tartunnan saaneista eläimistä, pitopaikoista ja muista paikoista muihin eläimiin, jotka eivät ole saaneet tartuntaa, tai ihmisiin.

2. Toimivaltaisen viranomaisen on sovellettava 12–19 artiklassa vahvistettuja säännöksiä myös niiden tartunnan saaneiden eläinten tai tuotteiden alkuperäisissä pitopaikoissa, joita on 1 kohdassa tarkoitetuissa pitopaikoissa ja muissa paikoissa.







II LUKU

Luokan A tauteja koskevat taudintorjuntatoimenpiteet pidettävien maaeläinten osalta rajoitusvyöhykkeillä







1 jakso

Yleiset taudintorjuntatoimenpiteet rajoitusvyöhykkeellä

21 artikla

Rajoitusvyöhykkeen perustaminen

1. Kun pitopaikassa, elintarvike- ja rehualan yrityksissä, sivutuotealan laitoksissa tai muissa paikoissa, kuljetusvälineet mukaan lukien, puhkeaa luokan A tauti, toimivaltaisen viranomaisen on välittömästi perustettava tartunnan saaneen pitopaikan tai muun paikan ympärille rajoitusvyöhyke, joka muodostuu seuraavista: a) suojavyöhyke liitteessä V kyseisen luokan A taudin taudinpurkauspaikan osalta vahvistetun vähimmäissäteen perusteella; b) valvontavyöhyke liitteessä V kyseisen luokan A taudin taudinpurkauspaikan osalta vahvistetun vähimmäissäteen perusteella; sekä c) tarvittaessa asetuksen (EU) 2016/429 64 artiklan 1 kohdassa säädettyjen kriteerien perusteella suoja- ja valvontavyöhykkeiden ympärillä tai niiden vieressä muut rajoitusvyöhykkeet, joilla toimivaltaisen viranomaisen on sovellettava samoja toimenpiteitä kuin ne, jotka tämän luvun 3 jaksossa säädetään valvontavyöhykkeitä varten.

2. Toimivaltaisen viranomaisen on mukautettava alkuperäisen rajoitusvyöhykkeen rajoja, mukaan lukien suoja-, valvonta- ja muiden rajoitusvyöhykkeiden rajat, jos kaksi tai useampia rajoitusvyöhykkeitä menee päällekkäin luokan A taudin uusien taudinpurkausten vuoksi.

▼M1

3. Poiketen siitä, mitä 1 kohdassa säädetään, toimivaltainen viranomainen voi tautiprofiilin huomioon ottavan riskinarvioinnin tekemisen jälkeen päättää olla perustamatta rajoitusvyöhykettä silloin, kun luokan A tauti puhkeaa seuraavissa paikoissa: ▼B a) 13 artiklan 2 kohdassa tarkoitetut eläinten pitopaikat; b) hautomot; c) elintarvike- ja rehualan yritykset, rajatarkastusasemat, sivutuotealan laitokset; d) kuljetusvälineet; e) paikat, joissa toteutetaan eläinten kokoamisia tai pidetään tilapäinen näyttely tai annetaan eläinlääkinnällistä apua; sekä f) mikä tahansa muu paikka, joka ei ole pitopaikka.

22 artikla

Rajoitusvyöhykkeellä sovellettavat toimenpiteet

1. Toimivaltaisen viranomaisen on viipymättä laadittava luettelo kaikista luetteloituihin lajeihin kuuluvia eläimiä pitävistä pitopaikoista, jotka sijaitsevat rajoitusvyöhykkeellä, mukaan lukien eläinten lajit, luokat ja lukumäärä kussakin pitopaikassa, ja pidettävä luettelo ajan tasalla; siipikarjan tapauksessa eläinten lukumäärä voidaan arvioida.

2. Toimivaltainen viranomainen voi taudin leviämisen estämiseksi ja epidemiologisten tietojen tai muun näytön perusteella panna täytäntöön luetteloituihin lajeihin kuuluvien eläinten ennalta ehkäisevän lopettamisen 12 artiklan 1 ja 2 kohdan mukaisesti tai niiden teurastamisen rajoitusvyöhykkeellä sijaitsevissa pitopaikoissa.

3. Toimivaltaisen viranomaisen on määrättävä ja valvottava, että kaikki luetteloituihin lajeihin kuuluvien kuolleiden luonnonvaraisten ja pidettävien eläinten kokoruhojen tai ruhonosien siirrot rajoitusvyöhykkeeltä on tarkoitettu asetuksen (EY) N:o 1069/2009 mukaisesti käsiteltäväksi tai hävitettäväksi näihin tarkoituksiin hyväksytyssä laitoksessa a) jäsenvaltion alueella; tai b) toisen jäsenvaltion alueella asetuksen (EY) N:o 1069/2009 48 artiklan 1 ja 3 kohdan mukaisesti, jos kuolleiden eläinten kokoruhojen tai ruhonosien käsittely tai hävittäminen ei ole mahdollista sen jäsenvaltion alueella sijaitsevassa hyväksytyssä laitoksessa, jossa taudinpurkaus tapahtui.

4. Toimivaltaisen viranomaisen on määrättävä erityisedellytyksistä eläinten ja tuotteiden kuljettamiseksi rajoitusvyöhykkeen kautta sen varmistamiseksi, että seuraavat vaatimukset täyttyvät: a) rajoitusvyöhykkeellä ei pysähdytä eikä pureta lastia; b) kuljetus tapahtuu ensisijaisesti pääteillä tai tärkeimmillä rautatielinjoilla; sekä c) kuljetuksissa vältetään luetteloituihin lajeihin kuuluvia eläimiä pitävien pitopaikkojen lähialueita.

▼M1

5. Luetteloituihin lajeihin kuuluvista eläimistä saatavien, rajoitusvyöhykkeeltä peräisin olevien ja sen ulkopuolelle siirrettävien sivutuotteiden mukana on oltava virkaeläinlääkärin antama eläinterveystodistus, jossa todetaan, että niiden siirtäminen rajoitusvyöhykkeeltä toimivaltaisen viranomaisen tämän luvun mukaisesti vahvistamien edellytysten mukaisesti on sallittua.

▼B

6. Toimivaltainen viranomainen voi päättää, että 5 kohdassa tarkoitettua todistusta ei tarvitse antaa eläimistä saatavien sivutuotteiden siirtoja varten asianomaisessa jäsenvaltiossa, jos kyseinen viranomainen katsoo, että käytössä on vaihtoehtoinen järjestelmä, jolla varmistetaan, että tällaisten tuotteiden lähetykset voidaan jäljittää ja tuotteet ovat tällaisia siirtoja koskevien eläinterveysvaatimusten mukaisia.

7. Toimivaltaisen viranomaisen on annettava lupa kaikkeen luetteloituihin lajeihin kuuluvia eläimiä rajoitusvyöhykkeellä pitävissä pitopaikoissa suoritettavaan näytteiden keräämiseen, joka tapahtuu muuta tarkoitusta varten kuin kyseisen luokan A taudin esiintymisen vahvistamiseksi tai poissulkemiseksi.

23 artikla

Poikkeukset rajoitusvyöhykkeellä sovellettavista toimenpiteistä

Toimivaltainen viranomainen voi riskinarvioinnin tekemisen jälkeen tarpeellisessa määrin myöntää poikkeuksia tämän luvun säännöksistä, jotka koskevat rajoitusvyöhykkeillä sovellettavia toimenpiteitä:

a) 21 artiklan 1 kohdan c alakohdassa tarkoitetuilla muilla rajoitusvyöhykkeillä;

b) siinä tapauksessa, että toimivaltainen viranomainen päättää perustaa rajoitusvyöhykkeen, kun luokan A tauti puhkeaa 21 artiklan 3 kohdassa tarkoitetuissa pitopaikoissa ja muissa paikoissa;

c) siinä tapauksessa, että taudinpurkaus sattuu pitopaikassa, jossa pidetään enintään 50:tä vankeudessa pidettävää lintua; tai

d) rajoitusvyöhykkeellä sijaitsevissa 21 artiklan 3 kohdassa tarkoitetuissa pitopaikoissa ja muissa paikoissa.

24 artikla

Luetteloituihin lajeihin kuuluvien pidettävien eläinten ja niistä saatavien tuotteiden kuljetusvälineitä koskevat vaatimukset

1. Toimivaltaisen viranomaisen on varmistettava, että luetteloituihin lajeihin kuuluvien eläinten ja niistä saatavien tuotteiden siirtämiseen rajoitusvyöhykkeen sisällä, sieltä pois, sille ja sen kautta käytettävät kuljetusvälineet täyttävät seuraavat vaatimukset: a) ne on rakennettu ja niitä huolletaan siten, että estetään eläinten, tuotteiden tai eläinterveysriskin aiheuttavien esineiden vuodot tai karkaaminen; b) ne puhdistetaan ja desinfioidaan välittömästi jokaisen eläinten, tuotteiden tai eläinterveysriskin aiheuttavien esineiden kuljetuksen jälkeen ja tarvittaessa desinfioidaan myöhemmin uudelleen ja joka tapauksessa kuivataan tai annetaan kuivua ennen eläinten tai tuotteiden uutta lastausta; sekä c) niissä on tarvittaessa toteutettu hyönteisten ja jyrsijöiden torjuntatoimenpiteitä ennen kuljetusta.

2. Edellä 1 kohdassa tarkoitettu kuljetusvälineiden puhdistaminen ja desinfiointi on a) suoritettu toimivaltaisen viranomaisen esittämien ohjeiden tai menettelyiden mukaisesti käyttäen asianmukaisia biosidivalmisteita kyseisen luokan A taudin aiheuttajan tuhoamisen varmistamiseksi; sekä b) dokumentoitava riittävällä tavalla.







2 jakso

Taudintorjuntatoimenpiteet suojavyöhykkeellä

25 artikla

Luetteloituihin lajeihin kuuluvia eläimiä pitävissä suojavyöhykkeellä sijaitsevissa pitopaikoissa sovellettavat toimenpiteet

1. Toimivaltaisen viranomaisen on viipymättä määrättävä seuraavien toimenpiteiden soveltamisesta luetteloituihin lajeihin kuuluvia eläimiä pitävissä suojavyöhykkeellä sijaitsevissa muissa pitopaikoissa kuin siinä, jossa luokan A tauti on vahvistettu: a) pidetään luetteloituihin lajeihin kuuluvat eläimet erillään luonnonvaraisista eläimistä ja muista kuin luetteloituihin lajeihin kuuluvista eläimistä; b) toteutetaan lisäseurantaa, jotta voidaan kartoittaa luokan A taudin mahdollinen leviäminen edelleen pitopaikkoihin, mukaan lukien sairastuvuuden tai kuolleisuuden kasvu tai tuotannon merkittävä vähentyminen; tällaisesta kasvusta tai vähentymisestä on ilmoitettava välittömästi toimivaltaiselle viranomaiselle; c) tarvittaessa toteutetaan riittäviä toimenpiteitä hyönteisten ja jyrsijöiden ja muiden tartunnanlevittäjien torjumiseksi pitopaikassa ja sen ympärillä; d) toteutetaan pitopaikan sisään- ja uloskäyntien asianmukainen desinfiointi; e) sovelletaan asianmukaisia bioturvaamistoimenpiteitä kaikkiin niihin ihmisiin, jotka joutuvat kosketuksiin luetteloituihin lajeihin kuuluvien pidettävien eläinten kanssa tai tulevat pitopaikkaan tai lähtevät sieltä, sekä kuljetusvälineisiin, jotta vältetään kyseisen luokan A taudin leviämisriski; f) pidetään kirjaa kaikista pitopaikassa käyvistä ihmisistä, pidetään nämä kirjaukset ajan tasalla taudin seurannan ja torjunnan helpottamiseksi ja asetetaan ne pyynnöstä toimivaltaisen viranomaisen saataville; g) hävitetään luetteloituihin lajeihin kuuluvien kuolleiden tai lopetettujen pidettävien eläinten kokoruhot tai ruhonosat 22 artiklan 3 kohdan mukaisesti.

2. Poiketen siitä, mitä 1 kohdan f alakohdassa säädetään, kävijöistä ei tarvitse pitää kirjaa pitopaikoissa, joissa pidetään 13 artiklan 2 kohdassa tarkoitettuja eläimiä, jos kävijöillä ei ole pääsyä tiloihin, joissa eläimet pidetään.

26 artikla

Virkaeläinlääkärin käynnit suojavyöhykkeellä sijaitsevissa pitopaikoissa

1. Toimivaltaisen viranomaisen on varmistettava, että virkaeläinlääkärit tekevät ainakin yhden käynnin kaikkiin 25 artiklassa tarkoitettuihin pitopaikkoihin mahdollisimman pian ja ilman aiheetonta viivytystä sen jälkeen, kun luokan A taudin puhkeaminen on vahvistettu virallisesti.

2. Tehdessään 1 kohdassa tarkoitettuja käyntejä virkaeläinlääkärien on suoritettava ainakin seuraavat tehtävät: a) asiakirjatarkastukset, mukaan lukien tuotanto-, terveys- ja jäljitettävyystietoja koskeva analyysi; b) 25 artiklan mukaisten kyseisen luokan A taudin kulkeutumisen tai leviämisen estämiseksi sovellettujen toimenpiteiden täytäntöönpanon todentaminen; c) luetteloituihin lajeihin kuuluvien pidettävien eläinten kliininen tutkimus; sekä d) tarvittaessa näytteiden kerääminen eläimistä laboratoriotutkimusta varten kyseisen luokan A taudin esiintymisen vahvistamiseksi tai poissulkemiseksi.

3. Toimivaltainen viranomainen voi edellyttää useampia eläinlääkinnällisiä käyntejä suojavyöhykkeellä sijaitseviin pitopaikkoihin tilanteen seuraamiseksi.

4. Toimivaltaisen viranomaisen on pidettävä kirjaa 1, 2 ja 3 kohdassa tarkoitetuista toimista ja käynneistä ja niiden tuloksista.

5. Poiketen siitä, mitä 1 kohdassa säädetään, jos liitteessä V vahvistettu suojavyöhykkeen säde on suurempi kuin 3 kilometriä, toimivaltainen viranomainen voi päättää, ettei kaikissa 25 artiklassa tarkoitetuissa pitopaikoissa tarvitse käydä vaan edustavassa määrässä näitä pitopaikkoja liitteessä I olevan A.3 kohdan mukaisesti.

27 artikla

Kiellot, jotka koskevat eläimiin, tuotteisiin ja muihin materiaaleihin liittyviä toimia suojavyöhykkeellä, mukaan lukien siirrot suojavyöhykkeeltä tai suojavyöhykkeelle

1. Toimivaltaisen viranomaisen on kiellettävä kaikki luetteloituihin lajeihin kuuluviin eläimiin ja niistä saataviin tuotteisiin ja muihin materiaaleihin liittyvät toimet suojavyöhykkeellä, mukaan lukien siirrot suojavyöhykkeeltä ja suojavyöhykkeelle, liitteessä VI olevan taulukon mukaisesti.

2. Toimivaltainen viranomainen voi laajentaa 1 kohdassa säädetyt kiellot koskemaan seuraavia: a) muut kuin luetteloituihin lajeihin kuuluvat eläimet ja tällaisista eläimistä peräisin olevat tuotteet; sekä b) muut kuin liitteessä VI mainitut toimet, siirrot mukaan lukien.

3. Seuraaviin tuotteisiin ei sovelleta 1 ja 2 kohdassa säädettyjä kieltoja: a) eläinperäiset tuotteet, jotka katsotaan tietyn taudin kannalta turvallisiksi hyödykkeiksi liitteen VII mukaisesti; b) eläinperäiset tuotteet, joille on tehty asiaankuuluva käsittely liitteen VII mukaisesti; c) tuotteet tai muut materiaalit, jotka todennäköisesti levittävät tautia ja jotka on saatu tai tuotettu ennen kyseisen taudin osalta liitteessä II vahvistettua seurantajaksoa laskettuna taaksepäin päivästä, jona epäilyksestä ilmoitettiin; d) suojavyöhykkeellä tuotetut tuotteet, jotka on saatu luetteloituihin lajeihin kuuluvista pidettävistä eläimistä, jotka on i) pidetty suojavyöhykkeen ulkopuolella; ii) pidetty ja teurastettu suojavyöhykkeen ulkopuolella; tai iii) pidetty suojavyöhykkeen ulkopuolella ja teurastettu suojavyöhykkeellä; e) johdetut tuotteet.

4. Edellä 1 ja 2 kohdassa säädettyjä kieltoja sovelletaan 3 kohdassa tarkoitettuihin tuotteisiin, jos a) tuotteita ei ole selvästi erotettu tuotantoprosessin, varastoinnin ja kuljetuksen aikana tuotteista, jotka eivät kelpaa lähetettäviksi rajoitusvyöhykkeen ulkopuolelle tämän asetuksen nojalla; tai b) toimivaltaisella viranomaisella on epidemiologista näyttöä taudin leviämisestä kyseisiin tuotteisiin, niistä käsin tai niiden välityksellä.

28 artikla

Yleiset edellytykset poikkeusten myöntämiseksi suojavyöhykkeellä sovellettavista kielloista

1. Poiketen 27 artiklassa säädetyistä kielloista toimivaltainen viranomainen voi myöntää luvan eläinten ja tuotteiden siirtoihin 29–38 artiklassa käsitellyissä tapauksissa ja kyseisissä artikloissa säädettyjen erityisedellytysten ja tämän artiklan 2–7 kohdassa vahvistettujen yleisten edellytysten nojalla.

Ennen luvan myöntämistä toimivaltaisen viranomaisen on arvioitava tästä luvasta johtuvat riskit, ja arvioinnista on ilmettävä, että luokan A taudin leviämisriski on vähäinen.

2. Kaikki luvan saaneet siirrot on suoritettava a) yksinomaan määrättyjä reittejä pitkin; b) ensisijaisesti pääteillä tai tärkeimmillä rautatielinjoilla; c) välttäen luetteloituihin lajeihin kuuluvia eläimiä pitävien pitopaikkojen lähialueita; sekä d) ilman kuorman purkamista tai pysähdyksiä, kunnes kuorma puretaan määränpäänä olevassa pitopaikassa.

3. Alkuperäisestä pitopaikasta vastaavan toimivaltaisen viranomaisen on nimettävä määränpäänä oleva pitopaikka suojavyöhykkeeltä tai suojavyöhykkeelle suuntautuville siirroille. Jos alkuperäisestä pitopaikasta vastaava toimivaltainen viranomainen on eri kuin määränpäänä olevasta pitopaikasta vastaava toimivaltainen viranomainen, sen on ilmoitettava määränpäänä olevasta pitopaikasta vastaavalle toimivaltaiselle viranomaiselle tällaisesta nimeämisestä.

4. Alkuperäisestä pitopaikasta vastaavan toimivaltaisen viranomaisen on todennettava, että määränpäänä oleva pitopaikka suostuu nimeämiseen ja ottamaan vastaan kunkin eläinten tai tuotteiden lähetyksen.

5. Antaessaan luvan suojavyöhykkeeltä tapahtuville eläinten siirroille toimivaltaisen viranomaisen on seuraavien tekijöiden perusteella varmistettava, että tällaiset siirrot eivät aiheuta luokan A taudin leviämisriskiä: a) pitopaikassa pidettävien eläinten, mukaan lukien siirrettävät eläimet, kliininen tutkimus, josta on saatu toivotut tulokset; b) tarvittaessa pitopaikassa pidettävien eläinten, mukaan lukien siirrettävät eläimet, laboratoriotutkimus, josta on saatu toivotut tulokset; sekä c) edellä 26 artiklassa tarkoitettujen käyntien tulokset.

6. Antaessaan luvan suojavyöhykkeeltä tapahtuville tuotteiden siirroille toimivaltaisen viranomaisen on määrättävä ja valvottava, että a) tuotteet on koko tuotantoprosessin ja varastoinnin ajan erotettu selvästi tuotteista, jotka eivät kelpaa lähetettäviksi rajoitusvyöhykkeen ulkopuolelle tämän asetuksen mukaisesti; sekä b) tuotteita ei kuljeteta yhdessä sellaisten tuotteiden kanssa, jotka eivät kelpaa lähetettäviksi rajoitusvyöhykkeen ulkopuolelle tämän asetuksen mukaisesti.

7. Antaessaan 1 kohdan mukaisen luvan toimivaltaisen viranomaisen on varmistettava, että täydentäviä bioturvaamistoimenpiteitä sovelletaan lastaushetkestä lähtien koko kuljetustoiminnan ajan siihen asti, kun kuorma puretaan nimetyssä määränpäänä olevassa pitopaikassa viranomaisen ohjeiden mukaisesti.

29 artikla

Erityisedellytykset luvan myöntämiseksi luetteloituihin lajeihin kuuluvien pidettävien eläinten siirroille suojavyöhykkeellä teurastusta varten

1. Toimivaltainen viranomainen voi myöntää luvan luetteloituihin lajeihin kuuluvien pidettävien eläinten siirtoihin suojavyöhykkeeltä sijaitsevista pitopaikoista teurastamoon, joka sijaitsee a) mahdollisimman lähellä alkuperäistä pitopaikkaa suojavyöhykkeellä; b) valvontavyöhykkeellä, jos eläimiä ei ole mahdollista teurastaa suojavyöhykkeellä; tai c) mahdollisimman lähellä valvontavyöhykettä, jos eläimiä ei ole mahdollista teurastaa rajoitusvyöhykkeellä.

2. Toimivaltainen viranomainen voi myöntää 1 kohdassa säädettyjä lupia ainoastaan seuraavin edellytyksin: a) lähettämisestä vastaavan toimivaltaisen viranomaisen on lastaushetkellä sinetöitävä kuljetusväline tai se on sinetöitävä tämän valvonnassa; b) teurastamosta vastaavan toimivaltaisen viranomaisen on i) saatava etukäteen tietää teurastamotoimijalta aikeesta vastaanottaa luetteloituihin lajeihin kuuluvia pidettäviä eläimiä; ii) vahvistettava ante- ja post mortem -tarkastuksissa, ettei luokan A tautiin viittaavia merkkejä ole; iii) valvottava, että teurastamotoimijalla on käytössä tehokkaat menettelyt sen varmistamiseksi, että suojavyöhykkeeltä peräisin olevat luetteloituihin lajeihin kuuluvat pidettävät eläimet pidetään erillään ja teurastetaan erillään tällaisista eläimistä tai eri aikoina, mielellään sen työpäivän päätteeksi, jona ne saapuvat teurastamoon; iv) vahvistettava eläinten teurastaminen eläinten alkuperäisestä pitopaikasta vastaavalle toimivaltaiselle viranomaiselle; v) valvottava, että teurastamotoimija puhdistaa ja desinfioi tilat, joissa eläimiä on pidetty ja teurastettu, ja että puhdistaminen ja desinfiointi saatetaan päätökseen ennen kuin kyseisissä tiloissa pidetään tai teurastetaan muita luetteloituihin lajeihin kuuluvia pidettäviä eläimiä; sekä vi) valvottava, että tällaisista eläimistä saatava liha täyttää 33 artiklassa vahvistetut edellytykset.

3. Toimivaltainen viranomainen voi myöntää luvan luetteloituihin lajeihin kuuluvien pidettävien eläinten siirtoihin suojavyöhykkeen ulkopuolella sijaitsevista pitopaikoista teurastamoon, joka sijaitsee suojavyöhykkeellä, jos a) eläimet pidetään erillään suojavyöhykkeeltä peräisin olevista eläimistä ja teurastetaan erillään kyseisistä eläimistä tai eri aikaan; b) saatu tuore liha leikataan, kuljetetaan ja varastoidaan erillään suojavyöhykkeeltä peräisin olevista eläimistä saadusta tuoreesta lihasta; sekä c) 24 artiklassa tarkoitettu kuljetusvälineiden puhdistaminen ja desinfiointi tapahtuu virallisessa valvonnassa sen jälkeen, kun eläimet on purettu kuormasta.

4. Asetuksen (EY) N:o 1069/2009 9 artiklasta poiketen toimivaltainen viranomainen voi sallia 1, 2 ja 3 kohdan mukaisesti teurastetuista eläimistä saatavien sivutuotteiden käsittelyn ja käytön luokkaan 3 kuuluvana aineksena asetuksen (EY) N:o 1069/2009 mukaisesti sen alueella tai toisessa jäsenvaltiossa sijaitsevassa eläimistä saatavien sivutuotteiden käsittelyä tai hävittämistä varten hyväksytyssä laitoksessa, jos niiden käsittely tai hävittäminen ei ole mahdollista sen jäsenvaltion alueella sijaitsevassa hyväksytyssä laitoksessa, jossa taudinpurkaus tapahtui.

Jos ensimmäisessä alakohdassa tarkoitetut eläimistä saatavat sivutuotteet siirretään toisessa jäsenvaltiossa sijaitsevaan laitokseen, määräpaikkana olevan jäsenvaltion ja kauttakulkujäsenvaltion on annettava lupa tällaiseen lähettämiseen, ja määräpaikasta vastaavan toimivaltaisen viranomaisen on annettava lupa kyseisten eläimistä saatavien sivutuotteiden käsittelyyn ja käyttöön luokkaan 3 kuuluvana aineksena asetuksen (EY) N:o 1069/2009 mukaisesti.

30 artikla

Erityisedellytykset luvan myöntämiseksi siipikarjan tietyille siirroille suojavyöhykkeellä sijaitsevista pitopaikoista

1. Toimivaltainen viranomainen voi myöntää luvan untuvikkojen siirtoihin suojavyöhykkeellä sijaitsevasta pitopaikasta samassa jäsenvaltiossa mutta mahdollisesti rajoitusvyöhykkeen ulkopuolella sijaitsevaan pitopaikkaan edellyttäen, että a) kun on kyse untuvikoista, jotka on haudottu rajoitusvyöhykkeeltä peräisin olevista munista, i) toimivaltainen viranomainen sinetöi lastaushetkellä kuljetusvälineen tai se sinetöidään tämän valvonnassa; ii) virkaeläinlääkärit asettavat määränpäänä olevan pitopaikan viralliseen valvontaan eläinten saapumisen jälkeen; sekä iii) jos siipikarja siirretään rajoitusvyöhykkeen ulkopuolelle, se pysyy määränpäänä olevassa pitopaikassa ainakin 21 päivän ajan; b) kun on kyse rajoitusvyöhykkeen ulkopuolelta peräisin olevista munista haudotuista untuvikoista, lähettävä hautomo voi varmistaa, että nämä munat eivät ole olleet kosketuksissa mihinkään muihin rajoitusvyöhykkeeltä peräisin oleviin siitosmuniin tai untuvikkoihin.

2. Toimivaltainen viranomainen voi myöntää luvan nuorikkojen siirtoihin suojavyöhykkeellä sijaitsevasta pitopaikasta samassa jäsenvaltiossa ja mahdollisesti rajoitusvyöhykkeen ulkopuolella sijaitseviin pitopaikkoihin edellyttäen, että a) määränpäänä olevassa pitopaikassa ei ole muita luetteloituihin lajeihin kuuluvia pidettäviä eläimiä; b) toimivaltainen viranomainen sinetöi lastaushetkellä kuljetusvälineen tai se sinetöidään tämän valvonnassa; c) virkaeläinlääkärit asettavat määränpäänä olevan pitopaikan viralliseen valvontaan eläinten saapumisen jälkeen; sekä d) jos eläimet siirretään rajoitusvyöhykkeen ulkopuolelle, ne pysyvät määränpäänä olevassa pitopaikassa ainakin 21 päivän ajan.

31 artikla

Erityisedellytykset luvan myöntämiseksi siitosmunien tietyille siirroille suojavyöhykkeellä

1. Toimivaltainen viranomainen voi myöntää luvan siitosmunien siirtoihin joko a) suojavyöhykkeellä sijaitsevasta pitopaikasta samassa jäsenvaltiossa sijaitsevaan hautomoon; tai b) samassa jäsenvaltiossa sijaitsevasta pitopaikasta suojavyöhykkeellä sijaitsevaan hautomoon.

2. Edellä 1 kohdan a alakohdassa säädettyyn lupaan sovelletaan seuraavia edellytyksiä: a) vanhempaisparville, joista siitosmunat ovat peräisin, on tehty kliininen tutkimus ja niistä on otettu näytteet laboratoriotutkimusta varten ja siitä on saatu toivotut tulokset; b) siitosmunat ja niiden pakkaukset on desinfioitava ennen matkaan lähettämistä, ja siitosmunien jäljittäminen on voitava varmistaa; sekä c) siitosmunat on kuljetettava toimivaltaisen viranomaisen sinetöimissä kuljetusvälineissä.

3. Toimivaltainen viranomainen voi myöntää luvan siitosmunien siirtoihin suojavyöhykkeellä sijaitsevasta pitopaikasta samassa jäsenvaltiossa sijaitsevaan pitopaikkaan, jossa siitosmunista kuoriutuneet untuvikot myös kasvatetaan, jos a) vanhempaisparville, joista siitosmunat ovat peräisin, on tehty kliininen tutkimus ja niistä on otettu näytteet laboratoriotutkimusta varten ja siitä on saatu toivotut tulokset; b) määränpäänä oleva pitopaikka asetetaan viralliseen valvontaan siihen saakka, kun munien kuoriutumisesta on kulunut 21 päivää; c) siipikarjan on pysyttävä määränpäänä olevassa pitopaikassa b alakohdassa tarkoitetun ajan; sekä d) 2 kohdan b ja c alakohdassa tarkoitetut vaatimukset täyttyvät.

32 artikla

Erityisedellytykset luvan myöntämiseksi siemennesteen siirroille suojavyöhykkeellä sijaitsevista sukusolujen ja alkioiden hyväksytyistä pitopaikoista

Toimivaltainen viranomainen voi myöntää luvan sellaisista luetteloituihin lajeihin kuuluvista eläimistä kerätyn siemennesteen siirtoihin, joita pidetään suojavyöhykkeellä sijaitsevissa sukusolujen ja alkioiden hyväksytyissä pitopaikoissa, lukuun ottamatta hautomoja, sen päivämäärän jälkeen, jona pitopaikan arvioidaan aikaisintaan saaneen tartunnan, seuraavien edellytysten täyttyessä:

a) kaikki luokan A tautiin liittyvät taudintorjuntatoimenpiteet on päätetty suojavyöhykkeellä 39 artiklan mukaisesti;

b) kaikille siemennesteen keräysasemalla oleville luetteloituihin lajeihin kuuluville pidettäville eläimille on tehty kliininen tutkimus, ja niistä on otettu näytteet laboratoriotutkimusta varten, jotta voidaan sulkea pois luokan A taudin esiintyminen siemennesteen keräysasemalla; sekä

c) luovuttajaeläimelle on tehty toivotuin tuloksin laboratoriotutkimus näytteestä, joka on otettu aikaisintaan seitsemän päivän kuluttua kyseisen taudin osalta liitteessä II vahvistetusta seurantajaksosta laskettuna siitä päivästä, jona siemenneste kerättiin.

33 artikla

Erityisedellytykset luvan myöntämiseksi luetteloituihin lajeihin kuuluvista pidettävistä eläimistä saadun tuoreen lihan ja raakamaidon siirroille suojavyöhykkeellä sijaitsevista pitopaikoista ja laitoksista

1. Toimivaltainen viranomainen voi myöntää luvan suojavyöhykkeellä sijaitsevissa pitopaikoissa pidettävistä luetteloituihin lajeihin kuuluvista eläimistä saadun tuoreen lihan ja raakamaidon siirtoihin, jos a) ne siirretään jalostuslaitokseen, jossa niille tehdään jokin liitteessä VII esitetyistä riskin vähentämiseen tähtäävistä käsittelyistä; tai b) kun on kyseessä tuore siipikarjanliha: i) se on merkitty liitteessä IX olevan 1 kohdan mukaisesti siitä hetkestä lähtien, kun se saatiin teurastamossa; sekä ii) sitä ei ole tarkoitettu toiseen jäsenvaltioon.

2. Toimivaltaisen viranomaisen on varmistettava, että siirrot 1 kohdan a alakohdassa tarkoitettuun jalostuslaitokseen täyttävät seuraavat edellytykset: a) tuore liha on merkittävä liitteessä IX olevan 2 kohdan mukaisesti teurastamossa post mortem -tarkastuksen jälkeen, ja siinä on oltava tällainen merkki siihen saakka, kun se käsitellään; b) tuoreen lihan ja raakamaidon siirtämisen alkuperäisestä pitopaikasta tai laitoksesta jalostuslaitokseen on tapahduttava sinetöidyissä säiliöissä; sekä c) jalostuslaitoksen on sijaittava samalla rajoitusvyöhykkeellä tai mahdollisimman lähellä rajoitusvyöhykettä, ja sen on toimittava virkaeläinlääkärien valvonnassa.

34 artikla

Erityisedellytykset luvan myöntämiseksi ihmisravinnoksi tarkoitettujen munien siirroille suojavyöhykkeellä sijaitsevista pitopaikoista ja laitoksista

Toimivaltainen viranomainen voi myöntää luvan ihmisravinnoksi tarkoitettujen munien siirtoihin suojavyöhykkeellä sijaitsevista pitopaikoista ja laitoksista seuraaviin määräpaikkoihin samassa jäsenvaltiossa:

a) pakkaamoon edellyttäen, että ne on pakattu i) kertakäyttöpakkaukseen; tai ii) pakkaukseen, joka voidaan puhdistaa ja desinfioida siten, että kyseisen luokan A taudin aiheuttaja tuhotaan;

b) asetuksen (EY) N:o 853/2004 liitteessä III olevan X jakson II luvussa mainittuun munatuotteita valmistavaan laitokseen käsiteltäviksi Euroopan parlamentin ja neuvoston asetuksen (EY) N:o 852/2004 ( 4 ) liitteessä II olevan XI luvun mukaisesti.

35 artikla

Erityisedellytykset luvan myöntämiseksi lannan, mukaan lukien kuivikkeet ja käytetyt pehkut, siirroille suojavyöhykkeellä sijaitsevista pitopaikoista kaatopaikalle

Toimivaltainen viranomainen voi myöntää luvan lannan, mukaan lukien kuivikkeet ja käytetyt pehkut, siirtoihin suojavyöhykkeellä sijaitsevista pitopaikoista niiden toimittamiseksi samassa jäsenvaltiossa sijaitsevalle nimetylle kaatopaikalle ainoastaan sen jälkeen, kun se on käsitelty asetuksen (EY) N:o 1069/2009 13 artiklan c alakohdan mukaisesti.

36 artikla

Erityisedellytykset luvan myöntämiseksi kasviperäisten rehuaineiden ja olkien siirroille suojavyöhykkeeltä

Toimivaltainen viranomainen voi myöntää luvan suojavyöhykkeellä tuotettujen kasviperäisten rehuaineiden ja olkien siirtoihin edellyttäen, että

a) ne on tuotettu paikoissa, joissa ei pidetä luetteloituihin lajeihin kuuluvia eläimiä;

b) ne on tuotettu rehun jalostuslaitoksissa, joissa ei pidetä luetteloituihin lajeihin kuuluvia eläimiä, ja raaka kasviaines on peräisin i) a alakohdassa tarkoitetuista paikoista; tai ii) suojavyöhykkeen ulkopuolelta;

c) ne on tarkoitettu käytettäväksi suojavyöhykkeellä; tai

d) niille on tehty vähintään yksi liitteen VIII mukaisista riskin vähentämiseen tähtäävistä käsittelyistä.

37 artikla

Erityisedellytykset luvan myöntämiseksi luetteloituihin lajeihin kuuluvien pidettävien eläinten ja tuotteiden siirroille hyväksyttyyn eläimistä saatavia sivutuotteita käsittelevään laitokseen

1. Toimivaltainen viranomainen voi myöntää luvan luetteloituihin lajeihin kuuluvien pidettävien eläinten siirtoihin suojavyöhykkeellä sijaitsevista pitopaikoista laitokseen, joka on hyväksytty eläimistä saatavien sivutuotteiden käsittelyä tai hävittämistä varten ja jossa a) pidettävät eläimet lopetetaan viipymättä; sekä b) tästä syntyvät eläimistä saatavat sivutuotteet hävitetään asetuksen (EY) N:o 1069/2009 mukaisesti.

2. Toimivaltainen viranomainen voi myöntää luvan suojavyöhykkeellä sijaitsevista pitopaikoista ja muista paikoista peräisin olevien tuotteiden siirtoihin laitokseen, joka on hyväksytty eläimistä saatavien sivutuotteiden käsittelyä tai hävittämistä varten ja jossa tuotteet hävitetään tai käsitellään asetuksen (EY) N:o 1069/2009 mukaisesti.

38 artikla

Toimenpiteet, joita on sovellettava elintarvike- ja rehualan yrityksissä, rajatarkastusasemilla, sivutuotealan laitoksissa tai muissa merkityksellisissä paikoissa suojavyöhykkeellä, kuljetusvälineet mukaan lukien

1. Toimivaltaisen viranomaisen on sovellettava 25 artiklassa ja 27–38 artiklassa tarkoitettuja asiaankuuluvia toimenpiteitä elintarvike- ja rehualan yrityksissä, rajatarkastusasemilla, sivutuotealan laitoksissa tai muissa merkityksellisissä paikoissa suojavyöhykkeellä, kuljetusvälineet mukaan lukien.

2. Toimivaltainen viranomainen voi 1 kohdassa tarkoitetuissa laitoksissa ja paikoissa soveltaa kulloiseenkin tilanteeseen mukautettuja lisätoimenpiteitä, jotta estetään luokan A taudin leviäminen suojavyöhykkeellä ja sen ulkopuolelle.

39 artikla

Taudintorjuntatoimenpiteiden kesto suojavyöhykkeellä

1. Toimivaltainen viranomainen voi päättää tämän luvun 1 ja 2 jaksossa säädetyt toimenpiteet ainoastaan, jos liitteessä X vahvistettu vähimmäisaika on kulunut umpeen ja seuraavat edellytykset täyttyvät: a) alustava puhdistaminen ja desinfiointi sekä tarvittaessa hyönteisten ja jyrsijöiden torjunta on suoritettu tartunnan saaneessa pitopaikassa 15 artiklan mukaisesti; sekä b) kaikissa suojavyöhykkeellä sijaitsevissa pitopaikoissa, joissa pidetään luetteloituihin lajeihin kuuluvia eläimiä, on luetteloituihin lajeihin kuuluville eläimille tehty kliininen tutkimus, josta on saatu toivotut tulokset, ja tarvittaessa laboratoriotutkimukset 26 artiklan mukaisesti.

2. Jos kyseistä luokan A tautia levittää asetuksessa (EU) 2018/1882 tarkoitettu luetteloitu tartunnanlevittäjä, toimivaltainen viranomainen voi a) vahvistaa toimenpiteiden keston suojavyöhykkeellä tapauskohtaisesti ottaen huomioon kaikki tekijät, jotka vaikuttavat taudin leviämisriskiin; sekä b) säätää sentinellieläinten käyttöön ottamisesta.

3. Edellä 1 kohdassa tarkoitetun toimenpiteiden päättämisen jälkeen tämän luvun 3 jaksossa säädettyjä toimenpiteitä on sovellettava suojavyöhykkeellä vähintään liitteessä X esitetyn lisäajanjakson ajan.







3 jakso

Taudintorjuntatoimenpiteet valvontavyöhykkeellä

40 artikla

Valvontavyöhykkeellä sijaitsevissa pitopaikoissa sovellettavat toimenpiteet

Toimivaltaisen viranomaisen on viipymättä määrättävä 25 artiklassa säädettyjen toimenpiteiden soveltamisesta kaikissa valvontavyöhykkeellä sijaitsevissa pitopaikoissa, joissa pidetään luetteloituihin lajeihin kuuluvia eläimiä.

41 artikla

Virkaeläinlääkärien käynnit valvontavyöhykkeellä sijaitsevissa pitopaikoissa

Toimivaltaisen viranomaisen on varmistettava, että virkaeläinlääkärit tekevät 26 artiklan ja liitteessä I olevan A.3 kohdan mukaisesti valvontavyöhykkeellä käyntejä joihinkin valikoituihin pitopaikkoihin, joissa pidetään luetteloituihin lajeihin kuuluvia eläimiä.

42 artikla

Kiellot, jotka koskevat eläimiin, tuotteisiin ja muihin materiaaleihin liittyviä toimia valvontavyöhykkeellä, mukaan lukien siirrot valvontavyöhykkeeltä tai valvontavyöhykkeelle

Toimivaltaisen viranomaisen on 27 artiklan mukaisesti sovellettava kieltoja, vapautuksia ja poikkeuksia toimiin, mukaan lukien luetteloituihin lajeihin kuuluvien eläinten, niistä saatavien tuotteiden ja muiden materiaalien siirrot valvontavyöhykkeelle ja sieltä pois.

43 artikla

Yleiset edellytykset poikkeusten myöntämiseksi 42 artiklassa säädetyistä kielloista

1. Poiketen siitä, mitä 42 artiklassa säädetään, toimivaltainen viranomainen voi myöntää luvan eläinten ja tuotteiden siirtoihin ainoastaan 44–52 artiklassa käsitellyissä tapauksissa ja kyseisissä artikloissa säädettyjen erityisedellytysten ja tämän artiklan 2–7 kohdassa vahvistettujen yleisten edellytysten nojalla.

Ennen luvan myöntämistä toimivaltaisen viranomaisen on arvioitava tästä luvasta johtuvat riskit. Arvioinnista on ilmettävä, että luokan A taudin leviämisriski on vähäinen.

2. Kaikki luvan saaneet siirrot on suoritettava a) ensisijaisesti pääteillä tai tärkeimmillä rautatielinjoilla; b) välttäen luetteloituihin lajeihin kuuluvia eläimiä pitävien pitopaikkojen lähialueita; sekä c) ilman kuorman purkamista tai pysähdyksiä, kunnes kuorma puretaan määränpäänä olevassa pitopaikassa.

3. Alkuperäisestä pitopaikasta vastaavan toimivaltaisen viranomaisen on nimettävä määränpäänä oleva pitopaikka valvontavyöhykkeeltä tai valvontavyöhykkeelle suuntautuvien siirtojen osalta. Jos toimivaltainen viranomainen ei ole sama kuin määränpäänä olevasta pitopaikasta vastaava toimivaltainen viranomainen, sen on ilmoitettava määränpäänä olevasta pitopaikasta vastaavalle toimivaltaiselle viranomaiselle tällaisesta nimeämisestä.

4. Alkuperäisestä pitopaikasta vastaavan toimivaltaisen viranomaisen on todennettava, että määränpäänä oleva pitopaikka suostuu nimeämiseen ja ottamaan vastaan kunkin eläinten tai tuotteiden lähetyksen.

5. Antaessaan luvan valvontavyöhykkeeltä tapahtuville eläinten siirroille toimivaltaisen viranomaisen on seuraavien tekijöiden perusteella varmistettava, että tällaiset siirrot eivät aiheuta luokan A taudin leviämisriskiä: a) pitopaikassa pidettäviä eläimiä, mukaan lukien siirrettävät eläimet, koskeva kliininen tutkimus, josta on saatu toivotut tulokset; b) tarvittaessa pitopaikassa pidettäviä eläimiä, mukaan lukien siirrettävät eläimet, koskeva laboratoriotutkimus, josta on saatu toivotut tulokset; sekä c) edellä 41 artiklassa tarkoitettujen käyntien tulokset, jos ne ovat saatavilla.

6. Antaessaan luvan valvontavyöhykkeeltä tapahtuville tuotteiden siirroille toimivaltaisen viranomaisen on varmistettava, että a) tuotteet on koko tuotantoprosessin ja varastoinnin ajan erotettu selvästi tuotteista, jotka eivät kelpaa lähetettäviksi rajoitusvyöhykkeen ulkopuolelle tämän asetuksen nojalla; b) tuotteita ei kuljeteta yhdessä sellaisten tuotteiden kanssa, jotka eivät kelpaa lähetettäviksi rajoitusvyöhykkeen ulkopuolelle tämän asetuksen nojalla.

7. Myöntäessään 1 kohdassa säädettyjä poikkeuksia toimivaltaisen viranomaisen on varmistettava, että täydentäviä bioturvaamistoimenpiteitä sovelletaan lastaushetkestä lähtien koko kuljetustoiminnan ajan siihen asti, kun kuorma puretaan nimetyssä määränpäänä olevassa pitopaikassa viranomaisen ohjeiden mukaisesti.

44 artikla

Erityisedellytykset luvan myöntämiseksi luetteloituihin lajeihin kuuluvien pidettävien eläinten siirroille valvontavyöhykkeellä, valvontavyöhykkeeltä ja valvontavyöhykkeelle teurastusta varten

1. Toimivaltainen viranomainen voi myöntää luvan valvontavyöhykkeeltä peräisin olevien luetteloituihin lajeihin kuuluvien pidettävien eläinten siirtoihin teurastamoon, joka sijaitsee a) mahdollisimman lähellä alkuperäistä pitopaikkaa rajoitusvyöhykkeellä; tai b) rajoitusvyöhykkeen ulkopuolella mahdollisimman lähellä valvontavyöhykettä, jos eläimiä ei ole mahdollista teurastaa rajoitusvyöhykkeellä, kun on tehty riskinarviointi.

2. Edellä 1 kohdassa tarkoitetuista eläimistä saatuun lihaan on sovellettava 49 artiklassa säädettyjä toimenpiteitä.

3. Toimivaltainen viranomainen voi myöntää luvan valvontavyöhykkeen ulkopuolelta peräisin olevien luetteloituihin lajeihin kuuluvien pidettävien eläinten siirtoihin teurastamoon, joka sijaitsee valvontavyöhykkeellä.

4. Toimivaltainen viranomainen voi sallia 1, 2 ja 3 kohdan mukaisesti teurastetuista eläimistä saatavien sivutuotteiden käsittelyn ja käytön luokkaan 3 kuuluvana aineksena asetuksen (EY) N:o 1069/2009 mukaisesti sen alueella tai toisessa jäsenvaltiossa sijaitsevassa eläimistä saatavien sivutuotteiden käsittelyä tai hävittämistä varten hyväksytyssä laitoksessa, jos niiden käsittely tai hävittäminen ei ole mahdollista sen jäsenvaltion alueella sijaitsevassa hyväksytyssä laitoksessa, jossa taudinpurkaus tapahtui.

Jos ensimmäisessä alakohdassa tarkoitetut eläimistä saatavat sivutuotteet siirretään toisessa jäsenvaltiossa sijaitsevaan laitokseen, määräpaikkana olevan jäsenvaltion ja kauttakulkujäsenvaltion on annettava lupa tällaiseen lähettämiseen, ja määräpaikasta vastaavan toimivaltaisen viranomaisen on annettava lupa kyseisten eläimistä saatavien sivutuotteiden käsittelyyn ja käyttöön luokkaan 3 kuuluvana aineksena asetuksen (EY) N:o 1069/2009 mukaisesti.

45 artikla

Erityisedellytykset luvan myöntämiseksi luetteloituihin lajeihin kuuluvien pidettävien sorkka- ja kavioeläinten tietyille siirroille valvontavyöhykkeellä sijaitsevista pitopaikoista

1. Toimivaltainen viranomainen voi myöntää luvan luetteloituihin lajeihin kuuluvien pidettävien sorkka- ja kavioeläinten siirtoihin valvontavyöhykkeellä sijaitseville laitumille edellyttäen, että a) on kulunut 15 päivää siitä, kun 15 artiklassa tarkoitettu alustava puhdistaminen ja desinfiointi on saatettu loppuun ja hyväksytty; sekä b) eläimet eivät ole kosketuksissa muista pitopaikoista peräisin olevien luetteloituihin lajeihin kuuluvien eläinten kanssa.

2. Toimivaltainen viranomainen voi riskinarvioinnin tekemisen jälkeen myöntää luvan siirtää luetteloituihin lajeihin kuuluvia pidettäviä sorkka- ja kavioeläimiä valvontavyöhykkeellä tai sen ulkopuolella sijaitsevaan pitopaikkaan, joka kuuluu samaan tuotantoketjuun, tuotantosyklin päättämiseksi ennen teurastusta. Jos määränpäänä oleva pitopaikka sijaitsee valvontavyöhykkeen ulkopuolella, toimivaltaisen viranomaisen on sovellettava kyseisessä pitopaikassa 40, 41 ja 42 artiklassa säädettyjä toimenpiteitä niin kauan kuin taudintorjuntatoimenpiteet alkuperäisellä valvontavyöhykkeellä pidetään voimassa 55 artiklan mukaisesti.

46 artikla

Erityisedellytykset luvan myöntämiseksi siipikarjan tietyille siirroille valvontavyöhykkeellä sijaitsevista pitopaikoista

1. Toimivaltainen viranomainen voi myöntää luvan valvontavyöhykkeeltä peräisin olevien untuvikkojen siirtoihin a) samassa jäsenvaltiossa sijaitseviin pitopaikkoihin, kun ne on haudottu munista, jotka ovat peräisin valvontavyöhykkeellä sijaitsevista pitopaikoista, jos i) määränpäänä oleva pitopaikka asetetaan viralliseen valvontaan eläinten saapumisen jälkeen; sekä ii) rajoitusvyöhykkeen ulkopuolelle siirretyt eläimet pysyvät määränpäänä olevissa pitopaikoissa ainakin 21 päivän ajan; b) samassa jäsenvaltiossa sijaitseviin pitopaikkoihin, kun on kyse rajoitusvyöhykkeen ulkopuolelta peräisin olevista munista haudotuista untuvikoista, jos lähettävä hautomo voi varmistaa, että nämä munat eivät ole olleet kosketuksissa mihinkään muihin rajoitusvyöhykkeellä pidettävistä eläimistä saatuihin siitosmuniin tai untuvikkoihin.

2. Toimivaltainen viranomainen voi myöntää luvan nuorikkojen siirtoihin valvontavyöhykkeellä sijaitsevista pitopaikoista samassa jäsenvaltiossa sijaitseviin pitopaikkoihin, jos a) määränpäänä olevassa pitopaikassa ei ole muita luetteloituihin lajeihin kuuluvia pidettäviä eläimiä; b) määränpäänä oleva pitopaikka asetetaan viralliseen valvontaan nuorikkojen saapumisen jälkeen; sekä c) siipikarjaa pidetään määränpäänä olevassa pitopaikassa vähintään 21 päivää.

47 artikla

Erityisedellytykset luvan myöntämiseksi siitosmunien tietyille siirroille valvontavyöhykkeellä sijaitsevista pitopaikoista ja tällaisiin pitopaikkoihin

1. Toimivaltainen viranomainen voi myöntää luvan siitosmunien siirtoihin samassa jäsenvaltiossa sijaitsevasta pitopaikasta seuraaviin paikkoihin: a) valvontavyöhykkeellä sijaitseva hautomo; tai b) valvontavyöhykkeellä sijaitseva pitopaikka, jossa siitosmunista kuoriutuneet untuvikot myös kasvatetaan.

2. Toimivaltainen viranomainen voi myöntää luvan siitosmunien siirtoihin valvontavyöhykkeellä sijaitsevasta pitopaikasta samassa jäsenvaltiossa sijaitsevaan hautomoon tai samassa jäsenvaltiossa sijaitsevaan pitopaikkaan, jossa siitosmunista kuoriutuneet untuvikot myös kasvatetaan, ainoastaan siinä tapauksessa, että siitosmunat ja niiden pakkaukset desinfioidaan ennen lähettämistä ja näiden munien jäljittäminen voidaan varmistaa.

48 artikla

Erityisedellytykset luvan myöntämiseksi siemennesteen siirroille valvontavyöhykkeellä sijaitsevista sukusolujen ja alkioiden hyväksytyistä pitopaikoista

Toimivaltainen viranomainen voi myöntää luvan sellaisista luetteloituihin lajeihin kuuluvista eläimistä kerätyn siemennesteen siirtoihin, joita pidetään valvontavyöhykkeellä sijaitsevissa sukusolujen ja alkioiden hyväksytyissä pitopaikoissa, lukuun ottamatta hautomoja, sen päivämäärän jälkeen, jona pitopaikan arvioidaan aikaisintaan saaneen tartunnan, edellyttäen että

a) kaikki kyseiseen luokan A tautiin liittyvät taudintorjuntatoimenpiteet on päätetty valvontavyöhykkeellä 55 artiklan mukaisesti;

b) kaikille siemennesteen keräysasemalla oleville luetteloituihin lajeihin kuuluville pidettäville eläimille on tehty kliininen tutkimus, ja niistä on otettu näytteet laboratoriotutkimuksia varten, jotta voidaan sulkea pois luokan A taudin esiintyminen siemennesteen keräysasemalla;

c) luovuttajaeläimelle on tehty toivotuin tuloksin laboratoriotutkimus näytteestä, joka on otettu aikaisintaan seitsemän päivän kuluttua kyseisen taudin osalta liitteessä II vahvistetusta seurantajaksosta laskettuna siitä päivästä, jona siemenneste kerättiin.

49 artikla

Erityisedellytykset luvan myöntämiseksi luetteloituihin lajeihin kuuluvista pidettävistä eläimistä saadun tuoreen lihan ja raakamaidon siirroille valvontavyöhykkeellä sijaitsevista pitopaikoista ja laitoksista

1. Toimivaltainen viranomainen voi myöntää luvan valvontavyöhykkeellä sijaitsevissa pitopaikoissa pidettävistä luetteloituihin lajeihin kuuluvista eläimistä saadun tuoreen lihan ja raakamaidon siirtoihin, jos a) tuore liha tai raakamaito siirretään jalostuslaitokseen, jossa sille tehdään jokin liitteessä VII esitetyistä riskin vähentämiseen tähtäävistä käsittelyistä; tai b) tuore liha on saatu siipikarjasta.

2. Toimivaltaisen viranomaisen on varmistettava, että 1 kohdan a alakohdan mukaiset tuoreen lihan ja raakamaidon siirrot täyttävät seuraavat edellytykset: a) tuore liha on merkitty liitteen IX mukaisesti, kun se on saatu teurastamossa, ja siinä on tällainen merkki siihen saakka, kun se käsitellään; sekä b) käsittely tehdään samalla rajoitusvyöhykkeellä tai mahdollisimman lähellä rajoitusvyöhykettä sijaitsevassa laitoksessa, joka toimii virkaeläinlääkärien valvonnassa.

50 artikla

Erityisedellytykset luvan myöntämiseksi ihmisravinnoksi tarkoitettujen munien siirroille valvontavyöhykkeellä sijaitsevista pitopaikoista ja laitoksista

1. Toimivaltainen viranomainen voi myöntää luvan ihmisravinnoksi tarkoitettujen munien siirtoihin valvontavyöhykkeellä sijaitsevista pitopaikoista ja laitoksista samassa jäsenvaltiossa sijaitsevaan pakkaamoon edellyttäen, että ne on pakattu a) kertakäyttöpakkaukseen; tai b) pakkaukseen, joka voidaan puhdistaa ja desinfioida siten, että luokan A taudin aiheuttaja tuhotaan.

2. Toimivaltainen viranomainen voi myöntää luvan valvontavyöhykkeellä sijaitsevista pitopaikoista ja laitoksista peräisin olevien ihmisravinnoksi tarkoitettujen munien siirtoihin samassa jäsenvaltiossa sijaitsevaan munatuotteita valmistavaan laitokseen, jos a) munatuotteita valmistava laitos on asetuksen (EY) N:o 853/2004 liitteessä III olevan X jakson II luvun mukainen; sekä b) munat siirretään munatuotteita valmistavaan laitokseen käsiteltäviksi asetuksen (EY) N:o 852/2004 liitteessä II olevan XI luvun mukaisesti.

51 artikla

Erityisedellytykset luvan myöntämiseksi lannan, mukaan lukien kuivikkeet ja käytetyt pehkut, siirroille valvontavyöhykkeellä sijaitsevista pitopaikoista

Toimivaltainen viranomainen voi myöntää luvan lannan, mukaan lukien kuivikkeet ja käytetyt pehkut, siirroille valvontavyöhykkeellä sijaitsevista pitopaikoista

a) ilman käsittelyä samalla valvontavyöhykkeellä sijaitsevalle kaatopaikalle, jolle toimivaltainen viranomainen on aiemmin antanut luvan tähän tarkoitukseen; tai

b) käsittelyn jälkeen kyseisen jäsenvaltion alueella sijaitsevalle kaatopaikalle, jolle toimivaltainen viranomainen on aiemmin antanut luvan tähän tarkoitukseen.

52 artikla

Erityisedellytykset luvan myöntämiseksi kasviperäisten rehuaineiden ja olkien siirroille valvontavyöhykkeeltä

Toimivaltainen viranomainen voi myöntää luvan valvontavyöhykkeellä tuotettujen kasviperäisten rehuaineiden tai olkien siirtoihin edellyttäen, että kyseiset rehuaineet tai oljet

a) on tuotettu paikoissa, joissa ei pidetä luetteloituihin lajeihin kuuluvia eläimiä – muut kuin rehun jalostuslaitokset;

b) on tuotettu rehun jalostuslaitoksissa, joissa ei pidetä luetteloituihin lajeihin kuuluvia eläimiä, ja raaka kasviaines on peräisin i) a alakohdassa tarkoitetuista paikoista; tai ii) valvontavyöhykkeen ulkopuolelta;

c) on tarkoitettu käytettäväksi valvontavyöhykkeellä;

d) on läpikäynyt vähintään yhden liitteessä VIII esitetyistä riskin vähentämiseen tähtäävistä käsittelyistä.

53 artikla

Erityisedellytykset luvan myöntämiseksi luetteloituihin lajeihin kuuluvien pidettävien eläinten ja tuotteiden siirroille hyväksyttyyn laitokseen

1. Toimivaltainen viranomainen voi myöntää luvan luetteloituihin lajeihin kuuluvien pidettävien eläinten siirtoihin valvontavyöhykkeellä sijaitsevista pitopaikoista laitokseen, joka on hyväksytty eläimistä saatavien sivutuotteiden käsittelyä tai hävittämistä varten ja jossa a) pidettävät eläimet lopetetaan viipymättä; sekä b) tästä syntyvät eläimistä saatavat sivutuotteet hävitetään asetuksen (EY) N:o 1069/2009 mukaisesti.

2. Toimivaltainen viranomainen voi myöntää luvan valvontavyöhykkeellä sijaitsevista pitopaikoista ja muista paikoista peräisin olevien tuotteiden siirtoihin laitokseen, joka on hyväksytty eläimistä saatavien sivutuotteiden käsittelyä tai hävittämistä varten ja jossa ne hävitetään tai käsitellään asetuksen (EY) N:o 1069/2009 mukaisesti.

54 artikla

Toimenpiteet, joita on sovellettava elintarvike- ja rehualan yrityksissä, rajatarkastusasemilla, sivutuotealan laitoksissa tai muissa merkityksellisissä paikoissa valvontavyöhykkeellä, kuljetusvälineet mukaan lukien

1. Toimivaltaisen viranomaisen on sovellettava 40 artiklassa ja 42–53 artiklassa tarkoitettuja asiaankuuluvia toimenpiteitä elintarvike- ja rehualan yrityksissä, rajatarkastusasemilla, sivutuotealan laitoksissa tai muissa merkityksellisissä paikoissa valvontavyöhykkeellä, kuljetusvälineet mukaan lukien.

2. Toimivaltainen viranomainen voi 1 kohdassa tarkoitetuissa laitoksissa ja paikoissa soveltaa kulloiseenkin tilanteeseen mukautettuja lisätoimenpiteitä, jotta estetään luokan A taudin leviäminen valvontavyöhykkeellä ja sen ulkopuolelle.

55 artikla

Taudintorjuntatoimenpiteiden kesto valvontavyöhykkeellä

1. Toimivaltainen viranomainen voi päättää valvontavyöhykkeellä tämän luvun 1 ja 3 jakson mukaisesti sovelletut taudintorjuntatoimenpiteet ainoastaan, jos liitteessä XI vahvistettu ajanjakso on kulunut umpeen ja seuraavat edellytykset täyttyvät: a) 39 artiklassa säädetyt vaatimukset ovat täyttyneet suojavyöhykkeellä; sekä b) virkaeläinlääkärit ovat tehneet 41 artiklan mukaisesti käyntejä edustavaan määrään pitopaikkoja, joissa pidetään luetteloituihin lajeihin kuuluvia eläimiä, ja niistä on saatu toivotut tulokset.

2. Jos kyseistä luokan A tautia levittää asetuksen (EU) 2018/1882 mukainen luetteloitu tartunnanlevittäjä, toimivaltainen viranomainen voi a) vahvistaa toimenpiteiden keston valvontavyöhykkeellä tapauskohtaisesti ottaen huomioon kaikki tekijät, jotka vaikuttavat taudin leviämisriskiin; sekä b) säätää sentinellieläinten käyttöön ottamisesta.







4 jakso

Rajoitusvyöhykkeellä sovellettavat poikkeukset uusien taudinpurkausten ilmetessä

56 artikla

Poikkeukset eläinten siirtokieltoihin rajoitusvyöhykkeillä silloin, kun voimassa on rajoitustoimenpiteitä

1. Jos 27 ja 42 artiklassa säädettyjä eläinten siirtokieltoja pidetään voimassa liitteessä XI vahvistetun ajanjakson jälkeen luokkaan A kuuluvan taudin uusien taudinpurkausten virallisen vahvistamisen vuoksi, toimivaltainen viranomainen voi poikkeuksellisissa olosuhteissa myöntää luvan luetteloituihin lajeihin kuuluvien pidettävien eläinten siirtoon rajoitusvyöhykkeellä sijaitsevasta pitopaikasta tapauksissa, joihin ei sovelleta 27 artiklassa ja 42 artiklassa säädettyjä poikkeuksia, jos a) toimija on jättänyt kyseisen luvan saamiseksi perustellun hakemuksen; b) tällaisten siirtojen hyväksymisestä johtuvat riskit on arvioitu ennen luvan myöntämistä, ja arvioinnin perusteella on käynyt ilmi, että luokan A taudin leviämisriski on vähäinen; c) virkaeläinlääkärit ovat tehneet kliinisiä tutkimuksia ja keränneet näytteitä laboratoriotutkimuksia varten luetteloituihin lajeihin kuuluvista – myös siirrettävistä – eläimistä, ja niistä on saatu toivotut tulokset.

2. Jos eläinten siirroille myönnetään lupa 1 kohdan mukaisesti, toimivaltaisen viranomaisen on varmistettava, että kuljetus täyttää 24 artiklassa säädetyt vaatimukset.







III LUKU

Uusien maaeläinten hankinta rajoitusvyöhykkeillä sijaitseviin pitopaikkoihin

57 artikla

Edellytykset luvan myöntämiseksi uusien eläinten hankintaan tartunnan saaneisiin pitopaikkoihin

1. Toimivaltainen viranomainen saa myöntää luvan uusien eläinten hankintaan tartunnan saaneeseen pitopaikkaan ainoastaan, jos seuraavat vaatimukset täyttyvät: a) lopullinen puhdistaminen ja desinfiointi sekä tarvittaessa hyönteisten ja jyrsijöiden torjunta on i) suoritettu liitteessä IV olevassa A ja C kohdassa vahvistettujen menettelyiden mukaisesti käyttäen asianmukaisia biosidivalmisteita kyseisen luokan A taudin aiheuttajan tuhoamisen varmistamiseksi; sekä ii) dokumentoitu riittävällä tavalla; b) kyseisen taudin osalta liitteessä II vahvistettu seurantajakso laskettuna siitä päivästä, jona a alakohdassa säädetty lopullinen puhdistaminen ja desinfiointi on suoritettu, on kulunut umpeen.

2. Toimivaltaisen viranomaisen on valvottava, että lopullinen puhdistaminen ja desinfiointi ja tarvittaessa hyönteisten ja jyrsijöiden torjunta tartunnan saaneessa pitopaikassa suoritetaan 1 kohdan a alakohdan vaatimusten mukaisesti.

3. Toimivaltainen viranomainen ei saa sallia luetteloituihin lajeihin kuuluvien pidettävien eläinten pääsyä laitumelle aikana, jona se katsotaan saastuneeksi; tämä ajanjakso vahvistetaan riskinarvioinnin tekemisen jälkeen.

4. Jos 1 kohdassa tarkoitettua lopullista puhdistamista ja desinfiointia ja tarvittaessa hyönteisten ja jyrsijöiden torjuntaa ei ole asianmukaisesti perustelluista syistä kokonaan suoritettu tartunnan saaneessa pitopaikassa, toimivaltainen viranomainen voi antaa luvan uusien eläinten hankintaan 1 kohdasta poiketen edellyttäen, että a) on kulunut vähintään 3 kuukautta siitä, kun 15 artiklassa tarkoitettu alustava puhdistaminen ja desinfiointi on suoritettu; sekä b) toimivaltainen viranomainen on ennen luvan myöntämistä arvioinut tästä luvasta johtuvat riskit, ja arvioinnista ilmenee, että luokan A taudin leviämisriski on vähäinen.

58 artikla

Poikkeus 55 artiklan 1 kohdan b alakohdassa säädetystä vaatimuksesta

Jos luokan A taudin taudinpurkaus vahvistetaan virallisesti elintarvike- ja rehualan yrityksissä, keräyskeskuksissa, rajatarkastusasemilla, sivutuotealan laitoksissa tai muussa merkityksellisessä paikassa, kuljetusvälineet mukaan lukien, toimivaltainen viranomainen voi myöntää luvan uusien luetteloituihin lajeihin kuuluvien pidettävien eläinten tuomiseen teurastamista, kokoamista, tarkastusta tai kuljetusta varten 24 tunnin kuluttua siitä, kun on saatettu päätökseen

a) 12, 14, 15, 17 ja 18 artiklassa ja 57 artiklan 1 kohdan a alakohdassa tarkoitetut toimenpiteet; sekä

b) toimivaltaisen viranomaisen kulloiseenkin tilanteeseen mukauttamat mahdolliset lisätoimenpiteet.

59 artikla

Uusien luetteloituihin lajeihin kuuluvien pidettävien eläinten hankintaa tartunnan saaneeseen pitopaikkaan koskevat vaatimukset

1. Toimivaltaisen viranomaisen on valvottava, että uusien luetteloituihin lajeihin kuuluvien pidettävien eläinten hankinnassa tartunnan saaneeseen pitopaikkaan noudatetaan tämän artiklan säännöksiä.

2. Uusien luetteloituihin lajeihin kuuluvien pidettävien eläinten, jotka on tarkoitus hankkia pitopaikkaan, on täytettävä seuraavat vaatimukset: a) ne eivät ole peräisin pitopaikasta, johon sovelletaan III luvussa säädettyjä rajoituksia; sekä b) niistä on otettu näytteitä laboratoriotutkimusta varten taudin esiintymisen poissulkemiseksi, ja siitä on saatu toivotut tulokset, ennen niiden tuomista pitopaikkaan.

3. Edellä olevaa 2 kohdan b alakohtaa sovellettaessa näytteet on otettava a) edustavasta määrästä kaikista pitopaikkaan tuotavista eläimistä, jos ne kaikki tuodaan samanaikaisesti ja samasta alkuperäisestä pitopaikasta; tai b) edustavasta määrästä eläimiä kustakin lähetyksestä, jos eläimet on tarkoitus tuoda eri aikaan tai useista alkuperäisistä pitopaikoista. Jos kyseessä ovat untuvikot, toimivaltainen viranomainen voi päättää olla suorittamatta 2 kohdan b alakohdassa tarkoitettua näytteenottoa laboratoriotutkimusta varten.

4. Uudet luetteloituihin lajeihin kuuluvat pidettävät eläimet, jotka on tarkoitus hankkia pitopaikkaan, on tuotava pitopaikkoihin seuraavasti: a) kaikkiin tartunnan saaneen pitopaikan epidemiologisiin yksikköihin ja rakennuksiin; b) mieluiten samanaikaisesti tai kyseisen taudin osalta liitteessä II vahvistetun seurantajakson aikana laskettuna siitä päivästä, jona ensimmäinen eläin tuotiin; tai c) kun on kyse ulkotiloissa tapahtuvaan tuotantoon perustuvista pitopaikoista tai kun a alakohdassa säädetyn vaatimuksen täyttäminen ei onnistu käytännössä, käyttämällä sentinellieläimiä, joista on otettu näytteet laboratoriotutkimuksia varten kyseisen luokan A taudin osalta eikä tautia ole osoitettu ennen kuin ne tuotiin pitopaikkaan.

5. Virkaeläinlääkärien on käytävä tartunnan saaneessa pitopaikassa ainakin kyseisen taudin osalta liitteessä II vahvistetun seurantajakson viimeisenä päivänä laskettuna siitä päivästä, jona eläimet sijoitettiin pitopaikkaan, ja joka tapauksessa ennen kuin 30 päivää on kulunut kyseisestä päivästä, ja suoritettava vähintään a) asiakirjatarkastukset, mukaan lukien tuotanto-, terveys- ja jäljitettävyystietoja koskeva analyysi; b) luetteloituihin lajeihin kuuluvien pidettävien eläinten kliininen tutkimus; sekä c) näytteiden kerääminen eläimistä laboratoriotutkimusta varten kyseisen luokan A taudin esiintymisen vahvistamiseksi tai poissulkemiseksi.

6. Pitopaikkaan saapuvien tai sieltä lähtevien henkilöiden on noudatettava asianmukaisia bioturvaamistoimenpiteitä, joiden tarkoituksena on estää kyseisen luokan A taudin leviäminen.

7. Luetteloituihin lajeihin kuuluvia pidettäviä eläimiä voidaan viedä pois pitopaikasta ainoastaan toimivaltaisen viranomaisen luvalla ja vasta sen jälkeen, kun 5 kohdan c alakohdassa tarkoitetusta laboratoriotutkimuksesta on saatu toivotut tulokset.

8. Siitä päivästä alkaen, jona eläimet on sijoitettu pitopaikkaan, 61 artiklan mukaiseen uusien eläinten hankinnan päättymiseen saakka toimijan on a) pidettävä ajan tasalla kirjaukset luetteloituihin lajeihin kuuluvien pidettävien eläinten terveyttä ja tuotantoa koskevista tiedoista; sekä b) ilmoitettava välittömästi toimivaltaiselle viranomaiselle tuotantotietojen merkittävistä muutoksista ja muista poikkeavuuksista.

9. Jos toimivaltaiselle viranomaiselle ilmoitetaan kyseiseen luokan A tautiin liittyvästä epätavallisesta kuolleisuudesta tai taudin kliinisistä merkeistä 8 kohdassa tarkoitetun ajanjakson kuluessa, virkaeläinlääkärien on kerättävä viipymättä näytteitä laboratoriotutkimusta varten kyseisen luokan A taudin esiintymisen poissulkemiseksi.

10. Toimivaltainen viranomainen voi vapauttaa suljetut pitopaikat yhdestä tai useammasta 1–9 kohdassa vahvistetusta säännöksestä arvioituaan kyseisestä vapautuksesta johtuvat riskit, ja jos arviointi osoittaa, että luokan A taudin leviämisriski on vähäinen.

60 artikla

Uusien eläinten hankintaa tartunnan saaneisiin pitopaikkoihin koskevat lisävaatimukset

1. Toimivaltaisen viranomaisen on sallittava, että tartunnan saaneeseen pitopaikkaan hankitaan muita kuin luetteloituihin lajeihin kuuluvia pidettäviä eläimiä ottaen huomioon kyseisen luokan A taudin leviämisriski ja tartunnanlevittäjien pysyvyyden riski.

2. Toimivaltainen viranomainen voi soveltaa joitakin tai kaikkia 57 ja 59 artiklassa säädettyjä säännöksiä, jos 7 ja 9 artiklan 4 kohdassa säädettyä ennaltaehkäisevää lopettamista sovelletaan.

61 artikla

Uusien eläinten hankinnan saattaminen päätökseen tartunnan saaneessa pitopaikassa ja taudintorjuntatoimenpiteiden päättäminen tartunnan saaneessa pitopaikassa

1. Uusien eläinten hankinta tartunnan saaneeseen pitopaikkaan katsotaan päättyneeksi silloin, kun 57 ja 59 artiklassa ja tarvittaessa 60 artiklassa säädetyt toimenpiteet on saatettu onnistuneesti päätökseen.

2. Toimivaltaisen viranomaisen on päätettävä kaikki tartunnan saaneessa pitopaikassa tämän asetuksen mukaisesti sovellettavat taudintorjuntatoimenpiteet silloin, kun uusien eläinten hankinta katsotaan päättyneeksi 1 kohdan mukaisesti.







IV LUKU

Luetteloituihin lajeihin kuuluvia luonnonvaraisia eläimiä koskevat taudintorjuntatoimenpiteet

62 artikla

Toimenpiteet epäiltäessä luokan A tautia luetteloituihin lajeihin kuuluvissa luonnonvaraisissa eläimissä

1. Epäiltäessä luokan A tautia luetteloituihin lajeihin kuuluvissa luonnonvaraisissa eläimissä delegoidun asetuksen (EU) 2020/689 9 artiklan 1, 3 ja 4 kohdan mukaisesti toimivaltaisen viranomaisen on suoritettava välittömästi tutkimus epäillyn luetteloidun taudin esiintymisen vahvistamiseksi tai poissulkemiseksi.

2. Edellä 1 kohdassa tarkoitetun tutkimuksen kuluessa toimivaltaisen viranomaisen on ainakin järjestettävä post mortem -tutkimukset ja kerättävä ammutuista tai kuolleena löydetyistä luetteloituihin lajeihin kuuluvista luonnonvaraisista eläimistä näytteitä laboratoriotutkimusta varten, jotta luokan A taudin esiintyminen voidaan vahvistaa tai sulkea pois.

3. Kun kyseessä ovat kuolleiden – niin lopetettujen kuin kuolleina löydettyjen – luonnonvaraisten eläinten ruhot, joissa epäillään kyseistä luokan A tautia, toimivaltaisen viranomaisen on varmistettava, että a) kuolleiden luonnonvaraisten eläinten kokoruhot tai ruhonosat hävitetään tai käsitellään asetuksen (EY) N:o 1069/2009 mukaisesti; sekä b) aina, kun se on mahdollista, kaikki materiaali tai aine, joka todennäköisesti on saastunut jouduttuaan kosketuksiin kuolleiden luonnonvaraisten eläinten ruhojen tai näistä eläimistä saatujen sivutuotteiden kanssa, puhdistetaan ja desinfioidaan tai hävitetään virkaeläinlääkärien ohjeiden mukaisesti ja näiden valvonnassa.

63 artikla

Toimenpiteet luokan A taudin puhjetessa luetteloituihin lajeihin kuuluvissa luonnonvaraisissa eläimissä

1. Kun luokan A taudin puhkeaminen luetteloituihin lajeihin kuuluvissa luonnonvaraisissa eläimissä vahvistetaan virallisesti delegoidun asetuksen (EU) 2020/689 9 artiklan 2, 3 ja 4 kohdan mukaisesti, toimivaltainen viranomainen voi seuraavien perusteella määrittää tartuntavyöhykkeen, jotta estetään taudin leviäminen edelleen: a) tautiprofiili; b) luetteloituihin lajeihin kuuluvien luonnonvaraisten eläinten arvioitu populaatio; c) riskitekijät, jotka vaikuttavat kyseisen luokan A taudin leviämiseen, erityisesti riski luokan A taudin kulkeutumisesta luetteloituihin lajeihin kuuluvia eläimiä pitäviin pitopaikkoihin; d) näytteenoton tulokset; sekä e) muut asian kannalta merkitykselliset tekijät.

2. Kun kyseessä ovat – niin lopetettujen kuin kuolleina löydettyjen – luonnonvaraisten eläinten ruhot, joissa kyseinen luokan A tauti on vahvistettu, toimivaltaisen viranomaisen on varmistettava, että a) kuolleiden luonnonvaraisten eläinten kokoruhot tai ruhonosat hävitetään tai käsitellään asetuksen (EY) N:o 1069/2009 mukaisesti; sekä b) aina, kun se on mahdollista, kaikki materiaali tai aine, joka todennäköisesti on saastunut jouduttuaan kosketuksiin kuolleiden luonnonvaraisten eläinten ruhojen tai näistä eläimistä saatujen sivutuotteiden kanssa, puhdistetaan ja desinfioidaan tai hävitetään virkaeläinlääkärien ohjeiden mukaisesti ja näiden valvonnassa.

3. Toimivaltainen viranomainen voi mukauttaa alkuperäisen tartuntavyöhykkeen rajoja, a) jotta kyseisen luokan A taudin leviämistä edelleen voidaan torjua; sekä b) jos luonnonvaraisissa eläimissä vahvistetaan uusia luokan A taudin purkauksia.

4. Toimivaltaisen viranomaisen on välittömästi ilmoitettava toimijoille, kliinisille eläinlääkäreille, metsästäjille, muille asiaankuuluville toimivaltaisille viranomaisille ja kaikille muille luonnollisille henkilöille tai oikeushenkilöille, joita asia koskee, taudin puhkeamisesta ja toteutetuista torjuntatoimenpiteistä.

64 artikla

Tartuntavyöhykkeellä sovellettavat toimenpiteet

1. Toimivaltaisen viranomaisen on 63 artiklan mukaisesti määritetyllä tartuntavyöhykkeellä järjestettävä ammuttujen tai kuolleena löydettyjen luetteloituihin lajeihin kuuluvien luonnonvaraisten eläinten post mortem -tutkimukset, tarvittaessa myös näytteenotto laboratoriotutkimusta varten.

2. Toimivaltaisen viranomaisen on tartuntavyöhykkeellä vähintään a) toteutettava riskinvähentämistoimenpiteet ja vahvistetut bioturvaamistoimenpiteet, jotta estetään luokan A taudin leviäminen tartunnan saaneista eläimistä ja tartuntavyöhykkeeltä eläimiin, jotka eivät ole saaneet tartuntaa, tai ihmisiin; b) kiellettävä luetteloituihin lajeihin kuuluvien luonnonvaraisten eläinten ja niistä saatavien eläinperäisten tuotteiden siirrot siten kuin komission delegoidussa asetuksessa (EU) 2020/688 ( 5 ) säädetään; sekä c) varmistettava, että kaikki – niin lopetettujen kuin kuolleina löydettyjen – luetteloituihin lajeihin kuuluvien kuolleiden luonnonvaraisten eläinten ruhot tai ruhonosat hävitetään tai käsitellään asetuksen (EY) N:o 1069/2009 mukaisesti.

65 artikla

Tartuntavyöhykkeellä sovellettavat lisätoimenpiteet

Jotta vältetään luokan A taudin leviäminen, toimivaltainen viranomainen voi tartuntavyöhykkeellä

a) säännellä luetteloituihin lajeihin kuuluvien pidettävien eläinten siirtoja;

b) säännellä metsästystoimintaa ja muuta ulkona tapahtuvaa toimintaa;

c) rajoittaa luetteloituihin lajeihin kuuluvien luonnonvaraisten eläinten ruokintaa; sekä

d) laatia ja toteuttaa luokan A taudin hävittämistä luetteloituihin lajeihin kuuluvissa luonnonvaraisissa eläimissä koskevan suunnitelman, jos epidemiologinen tilanne niin vaatii.

66 artikla

Toiminnallinen asiantuntijaryhmä

Jos luetteloituihin lajeihin kuuluvissa luonnonvaraisissa eläimissä on vahvistettu virallisesti luokan A taudin puhkeaminen ja jos toimivaltainen viranomainen määrittää tartuntavyöhykkeen 63 artiklan mukaisesti, toimivaltaisen viranomaisen on perustettava asetuksen (EU) 2016/429 43 artiklassa tarkoitettu toiminnallinen asiantuntijaryhmä avustamaan toimivaltaista viranomaista seuraavissa tehtävissä:

a) epidemiologisen tilanteen ja sen kehittymisen arviointi;

b) tartuntavyöhykkeen määrittely;

c) tartuntavyöhykkeellä tämän luvun mukaisesti sovellettavien aiheellisten toimenpiteiden ja niiden keston vahvistaminen; sekä

d) hävittämissuunnitelman laatiminen tarvittaessa.

67 artikla

Toimenpiteiden kesto tartuntavyöhykkeellä

Toimivaltaisen viranomaisen on pidettävä tartuntavyöhykkeellä tämän luvun mukaisesti sovellettavat toimenpiteet voimassa siihen asti, kun epidemiologiset tiedot osoittavat, että kyseinen luonnonvarainen populaatio ei enää aiheuta riskiä luokan A taudin kulkeutumisesta luetteloituihin lajeihin kuuluvia eläimiä pitäviin pitopaikkoihin, ja kun toiminnallinen asiantuntijaryhmä suosittelee toimenpiteiden päättämistä.







V LUKU

Luokan b ja c tauteja koskevat taudintorjuntatoimenpiteet maaeläinten osalta

68 artikla

Alustavat taudintorjuntatoimenpiteet, joita on sovellettava, kun toimivaltainen viranomainen epäilee luokan B tai C taudin esiintymistä jäsenvaltioissa tai vyöhykkeillä, joille on myönnetty taudista vapaa asema

Epäiltäessä luokan B tai C tautia delegoidun asetuksen (EU) 2020/689 9 artiklan 1, 3 tai 4 kohdan mukaisesti jäsenvaltioissa tai vyöhykkeillä, joille on myönnetty taudista vapaa as